ಪ್ರಕೃತಿ ಚಿಕಿತ್ಸಾ ಪದ್ಧತಿ

ಪ್ರಕೃತಿ ಚಿಕಿತ್ಸೆ (ಅಥವಾ ಪ್ರಾಕೃತಿಕ ಚಿಕಿತ್ಸೆ ಯಾ ನೈಸರ್ಗಿಕ ಚಿಕಿತ್ಸೆ ) ಪದ್ಧತಿ ನೈಸರ್ಗಿಕವಾದ ರೋಗ ನಿವಾರಣಾ ಶಕ್ತಿಯಾಗಿದೆ. ಅದಲ್ಲದೇ ದೇಹದ ಅತಿಮುಖ್ಯವಾದ ಗುಣಪಡಿಸುವ ಗುಣ ಹಾಗು ತನ್ನನ್ನು ತಾನು ನಿಭಾಯಿಸುವ ಶಕ್ತಿಯ ಮೇಲೆ ಅವಲಂಬಿತವಾಗಿರುವ ಪರ್ಯಾಯ ಚಿಕಿತ್ಸಾ ಪದ್ಧತಿಯ ಒಂದು ವಿಧಾನ. ಪ್ರಕೃತಿ ಚಿಕಿತ್ಸಾ ತತ್ವವು ಸಮಗ್ರತಾ ದೃಷ್ಟಿಯ ವಿಧಾನ ಹಾಗು ಶಸ್ತ್ರಕ್ರಿಯೆ ಮತ್ತು ಔಷಧಗಳ ಅತ್ಯಲ್ಪ ಬಳಕೆಯನ್ನು ಪ್ರತಿಪಾದಿಸುತ್ತದೆ. ಪ್ರಕೃತಿ ಚಿಕಿತ್ಸಾ ಪದ್ಧತಿಯು ವೈದ್ಯಕೀಯ ಸಮುದಾಯದವರು ವಿವಿಧ ಪ್ರಮಾಣದಲ್ಲಿ ಒಪ್ಪಿಕೊಂಡಿರುವ ಹಲವಾರು ಚಿಕಿತ್ಸಾ ಕ್ರಮಗಳನ್ನು ಒಳಗೊಂಡಿದೆ; ಈ ಚಿಕಿತ್ಸಾ ವಿಧಾನದವರು ಕೊಡುವ ಆಹಾರ ಹಾಗು ಜೀವನ ಕ್ರಮಗಳ ಬಗೆಗಿನ ಮಾರ್ಗದರ್ಶನ ನೈಸರ್ಗಿಕ ಚಿಕಿತ್ಸಾ ಕ್ರಮ ಅನುಸರಿಸದ ವೈದ್ಯ ಪದ್ಧತಿಗಳೊಂದಿಗೆ ಬಹಳವಾಗಿ ಹೋಲಬಹುದು; ಸೂಜಿ ಚಿಕಿತ್ಸೆಯು (ಅಕ್ಯುಪಂಚರ್) ಕೆಲವೊಂದು ಸಂದರ್ಭದಲ್ಲಿ ನೋವನ್ನು ಉಪಶಮನ ಮಾಡಬಹುದು, ಆದರೆ ಸಾಮಾನ್ಯವಾಗಿ ಹೋಮಿಯೋಪತಿಯನ್ನು ತೋರ್ಪಡಿಕೆಯ ವೈದ್ಯಪದ್ದತಿಯೆಂದು ಯಾ ಹುಸಿವಿಜ್ಞಾನವೆಂದು ಪರಿಗಣಿಲಾಗುತ್ತದೆ. ಸಾಕ್ಷ್ಯ-ಆಧಾರಿತ ವೈದ್ಯಕೀಯ ಶಾಸ್ತ್ರವು {ಎವಿಡೆನ್ಸ್-ಬೇಸ್ಡ್ ಮೆಡಿಸನ್ (EBM)} ಪ್ರಕೃತಿ ವೈದ್ಯ ಪದ್ಧತಿಯ ವೈಜ್ಞಾನಿಕ ತಳಹದಿಯನ್ನು ನಿರ್ಣಯಿಸಲು ಸೂಕ್ತ ವಿಧಾನಶಾಸ್ತ್ರವೆಂದು ಪ್ರತಿಪಾದಿಸಲಾಗಿದೆ. ಪ್ರಕೃತಿ ಚಿಕಿತ್ಸಕರು ಲಸಿಕೆಗಳ (ರೋಗವನ್ನು ತಡೆಗಟ್ಟಲು ಬಳಸುವ ಚುಚ್ಚುಮದ್ದು) ಉಪಯೋಗವನ್ನು ಅವರ ವೃತ್ತಿಯ ಮೂಲಭೂತ ಸಿದ್ದಾಂತಗಳ ಆಧಾರದ ಮೇಲೆ ವಿರೋಧಿಸುತ್ತಾರೆ.

ಪ್ರಕೃತಿ ಚಿಕಿತ್ಸೆಯ ಮೂಲವು ಯುರೋಪಿನ ಪ್ರಕೃತಿ ಚಿಕಿತ್ಸಾ ಪರಿಹಾರ ಆಂದೋಲನ. ಈ ಪದಪ್ರಯೋಗವನ್ನು 1895ರಲ್ಲಿ ಜಾನ್ ಸ್ಕೀಲ್ ಮೊದಲು ಬಳಕೆಗೆ ತಂದರು. ಇದನ್ನು ಜನಪ್ರಿಯಗೊಳಿಸಿದ್ದು ಅಮೇರಿಕಾದ ಪ್ರಕೃತಿ ಚಿಕಿತ್ಸೆಯ ಪಿತಾಮಹನೆಂದು ಪರಿಗಣಿಸಲ್ಪಡುವ ಬೆನೆಡಿಕ್ಟ್ ಲಸ್ಟ್. ಸುಮಾರು 1970ರ ದಶಕದದಿಂದಚೆಗೆ, ಆಮೇರಿಕಾ ಹಾಗು ಕೆನಡಾ ದೇಶಗಳಲ್ಲಿ ಪರಿಪೂರ್ಣ ಆರೋಗ್ಯ ಎಂಬ ಆಂದೋಲನದಿಂದ ಈ ವೈದ್ಯಕೀಯ ಪದ್ದತಿಯಲ್ಲಿನ ಆಸಕ್ತಿಯು ಮರುಕಳಿಸಿತು.

ಪ್ರಕೃತಿ ಚಿಕಿತ್ಸೆ ಪದ್ಧತಿಯನ್ನು ಹಲವಾರು ದೇಶಗಳಲ್ಲಿ, ಮುಖ್ಯವಾಗಿ ಯುನೈಟೆಡ್ ಸ್ಟೇಟ್ಸ್ ಹಾಗು ಕೆನಡಾಗಳಲ್ಲಿ ಬಳಸುತ್ತಾರೆ. ಮೇಲಾಗಿ ಈ ಪದ್ಧತಿಯು ಅನೇಕ ನಿಯಂತ್ರಣ ಮಾನದಂಡ ಹಾಗು ವಿವಿಧ ಹಂತದ ಅಂಗೀಕಾರಕ್ಕೆ ಒಳಪಟ್ಟಿದೆ. "ನೈಸರ್ಗಿಕ ರೋಗನಿವಾರಕ ಶಕ್ತಿ" ಗೆ ಪ್ರಾಮುಖ್ಯತೆ ನೀಡುವ 19ನೇ ಶತಮಾನದ ಆರೋಗ್ಯ ಆಂದೋಲನದ ಇಂದಿನ ಅಧುನಿಕ ರೂಪವೇ ಪ್ರಕೃತಿ ಚಿಕಿತ್ಸಾ ವಿಧಾನ. ಪ್ರಾಕೃತಿಕ ಚಿಕಿತ್ಸಾ ವೈದ್ಯರಿಗೆ ಈಗ ಹಲವಾರು ರಾಜ್ಯಗಳಲ್ಲಿ ಸಾಂಪ್ರದಾಯಿಕ ಹಾಗು ಪ್ರಾಕೃತಿಕ ಪದ್ಧತಿ ಎಂಬ ಎರಡು ವೈದ್ಯಕೀಯ ಪದ್ದತಿಗಳನ್ನು ಬಳಸುವುದರಲ್ಲಿ ಪರಿಣತರೆಂದು ಪರವಾನಿಗೆಯನ್ನು ನೀಡಲಾಗುತ್ತಿದೆ. ಈ ಪದ್ಧತಿಯ ತರಬೇತಿಯು ಎಲ್ಲಾ ಸಾಂಪ್ರದಾಯಿಕ ವೈದ್ಯಕೀಯ ಶೈಕ್ಷಣಿಕ ಕೋರ್ಸಿನ ಹಾಗೆ, ಅದರ ಮುಂಚಿನ ಪದವಿಪೂರ್ವ ಶಿಕ್ಷಣದ ನಂತರ, ಔಷಧ ವಿಜ್ಞಾನ(ದೇಹದ ಮೇಲೆ ಔಷಧಗಳ ಕ್ರಿಯೆಯನ್ನು ವಿವರಿಸುವ-ಫಾರ್ಮಕಾಲಜಿ)ಮತ್ತು ಶಸ್ತ್ರಚಿಕಿತ್ಸೆ ಶಾಸ್ತ್ರಗಳನ್ನು ಒಳಗೊಂಡ, ನಾಲ್ಕು ವರ್ಷದ ನೈಸರ್ಗಿಕ ವೈದ್ಯಕೀಯ ಶೈಕ್ಷಣಿಕ ಕೋರ್ಸ್ ಆಗಿರುತ್ತದೆ. ಯುನೈಟೆಡ್ ಸ್ಟೇಟ್ಸ್ ಮತ್ತು ಕೆನಾಡದಲ್ಲಿ ಮಾನ್ಯತೆ ಪಡೆದ ನೇಚರೊಪತಿಕ್ ಮೆಡಿಕಲ್ ಶಾಲೆಯಲ್ಲಿ, ವೈದ್ಯಕೀಯ ಶಾಸ್ತ್ರದ ಪ್ರಾಥಮಿಕ ವಿಷಯಗಳೆ ಅಲ್ಲದೆ ಪ್ರಾಕೃತಿಕ ಚಿಕಿತ್ಸಾ ಪದ್ದತಿ ಹಾಗು ವೈದ್ಯಕೀಯ ಶುಶ್ರೂಷೆ ಗಳನ್ನೊಳಗೊಂಡಿರುತ್ತದೆ.ಇದು ನಾಲ್ಕು ವರ್ಷ ಅವಧಿಯ ಪ್ರೋಗ್ರಾಂ, ಅಂತ್ಯದಲ್ಲಿ ನೇಚರೊಪತಿಕ್ ಡಾಕ್ಟರ್ (ND) ಯಾ ನೇಚರೋಪತಿಕ್ ಮೆಡಿಕಲ್ ಡಾಕ್ಟರ್ (NMD) ಎಂಬ ಪದವಿಗಳನ್ನು ಕೊಡಬಹುದು. ಈ ವೃತ್ತಿಗೆ ಅನ್ವಯಿಸುವ ಕಾನೂನಿನ ವ್ಯಾಪ್ತಿಯು ಬೇರೆ ಬೇರೆ ಆಡಳಿತ ಪ್ರದೇಶಗಳಲ್ಲಿ ಬೇರೆಬೇರೆ; ಪ್ರಕೃತಿಚಿಕಿತ್ಸಗೆ ಕಾನೂನಿನ ನಿಯಂತ್ರಣವಿಲ್ಲದ ಪ್ರದೇಶಗಳಲ್ಲಿ ಪ್ರಕೃತಿಚಿಕಿತ್ಸಕರು ಅವರ ಶಿಕ್ಷಣದ ಶ್ರೇಣಿಗೆ ಮಹತ್ವ ಕೊಡದೆ ನೇಚರೊಪತಿಕ್ ಡಾಕ್ಟರ್ ಎಂಬ ಪದವಿಯನ್ನು ಬಳಸುತ್ತಾರೆ.
ಇತಿಹಾಸ

ಪ್ರಕೃತಿ ಚಿಕಿತ್ಸೆಯೆಂಬ ನೂತನ ಪದಪ್ರಯೋಗಕ್ಕೂ ಬಹಳ ಸಾವಿರ ವರ್ಷಗಳ ಹಿಂದೆಯೇ, ಪ್ರಾಚೀನ ಗ್ರೀಕ್ "ವೈದ್ಯಕೀಯ ಶಾಸ್ತ್ರದ ಪಿತಾಮಹ"ನಾದ ಹಿಪ್ಪೋಕ್ರಿಟಿಸ್ ಪ್ರಕೃತಿ ಚಿಕಿತ್ಸೆಯ ಪ್ರಥಮ ಸಮರ್ಥಕನೆಂಬುದು ಹಲವರ ಅಭಿಪ್ರಾಯ. ಆಧುನಿಕ ಪ್ರಾಕೃತಿಕ ಚಿಕಿತ್ಸಾ ವಿಧಾನಗಳ ಮೂಲ ಯುರೋಪಿನ ನೈಸರ್ಗಿಕ ಚಿಕಿತ್ಸಾ ಕ್ರಮಗಳ ಆಂದೋಲನ. ಸ್ಕಾಟ್ಲಾಂಡಿನಲ್ಲಿ ಥಾಮಸ್ ಆಲಿನ್ಸನ್ 1880ರ ದಶಕದಲ್ಲಿ ನೈಸರ್ಗಿಕ ಆಹಾರದ ಸೇವನೆ ಹಾಗು ವ್ಯಾಯಾಮಗಳನ್ನು ಪ್ರೋತ್ಸಾಹಿಸಿ, ತಂಬಾಕು ಹಾಗು ಕೆಲಸದೊತ್ತಡಗಳಿಂದ ದೂರವಿರಬೇಕು ಎನ್ನುವ ನೈರ್ಮಲ್ಯ ಆಧಾರಿತ ವೈದ್ಯಕೀಯ ಪದ್ದತಿಯನ್ನು ಪ್ರತಿಪಾದಿಸಿದನು. ಪ್ರಕೃತಿ ಚಿಕಿತ್ಸಕರಿಗೆ ಸನಿಪ್ರಕಾಟರ್ ಎಂಬ ಪದಪ್ರಯೋಗವನ್ನು ಮುಖ್ಯವಾಗಿ ಅಮೇರಿಕಾದ ಫೆಸೆಫಿಕ್ ನಾರ್ತ್-ವೆಸ್ಟ್ ಪ್ರದೇಶದವರು ಬಳಸುತ್ತಾರೆ.thumb|ಮೊನಸೈನರ್ ಸೆಬಾಸ್ಟಿಯನ್ ನೆಪ್, 1821-1897

ಪ್ರಕೃತಿ ಚಿಕತ್ಸೆ ಎಂಬ ಪದಪ್ರಯೋಗವನ್ನು 1895ರಲ್ಲಿ ಜಾನ್ ಸ್ಕೀಲ್ ಎಂಬುವವನು ಮೊದಲು ಮಾಡಿದನು, ನಂತರ ಅಮೇರಿಕಾದ "ಪ್ರಕೃತಿ ಚಿಕಿತ್ಸೆಯ ಪಿತಾಮಹ"ನೆಂದು ಪರಿಗಣಿಸಲ್ಪಡುವ ಬೆನೆಡಿಕ್ಟ್ ಲಸ್ಟ್, ಈ ಪದಪ್ರಯೋಗವನ್ನು ಹೆಚ್ಚು ಬಳಕೆಗೆ ತಂದನು. ಲಸ್ಟ್ ಜರ್ಮನಿಯಲ್ಲಿ ಫಾದರ್ ಸೆಬಾಸ್ಟಿನ್ ನೆಪ್ ರವರಿಂದ ಜಲಚಿಕಿತ್ಸೆಯೆ ಅಲ್ಲದೆ ಇತರೆ ಪ್ರಾಕೃತಿಕ ಆರೋಗ್ಯ ಪದ್ದತಿಗಳ ಬಗ್ಗೆ ಶಿಕ್ಷಣ ಪಡೆದನು. ನೆಪ್ ತನ್ನ ಶಿಷ್ಯ ಲಸ್ಟ್ ನನ್ನು ಔಷಧ ರಹಿತ ಚಿಕಿತ್ಸಾ ಪದ್ಧತಿಯ ಪ್ರಚಾರಕ್ಕೆಂದು ಆಮೇರಿಕಾಗೆ ಕಳುಹಿಸಿದನು. ಹೀಗೆ ಲಸ್ಟ್ ಪ್ರಕೃತಿ ಚಿಕಿತ್ಸೆಯು ಜಲಚಿಕಿತ್ಸೆ,ಗಿಡಮೂಲಿಕೆ ಔಷಧಗಳು, ಹಾಗು ಹೋಮಿಯೋಪತಿಯಂತಹ ಪದ್ದತಿಗಳನ್ನೆ, ಅಲ್ಲದೆ ಅತಿ ಆಹಾರ ಸೇವನೆ, ಟೀ, ಕಾಫಿ, ಮತ್ತು ಮದ್ಯಸಾರ ಸೇವನೆಯ ನಿಷೇಧ ಒಳಗೊಂಡ ವಿಶಾಲ ಕಟ್ಟುಪಾಡುಗಳ ಪದ್ದತಿಯೆಂದು ವ್ಯಾಖ್ಯಾನಿಸುತ್ತಾನೆ. ಆತನು ದೇಹವನ್ನು ಆಧ್ಯಾತ್ಮ ಹಾಗು ಜೀವತಾತ್ವಿಕವಾಗಿ "ಬ್ರಹ್ಮಾಂಡದ ಶಕ್ತಿಗಳ ಮೇಲಿನ ಸಂಪೂರ್ಣ ವಿಶ್ವಾಸದ ಮೇಲೆ ಮನುಷ್ಯನ ಸ್ವಭಾವ ಅವಲಂಬಿತ" ಎಂದು ಬಣ್ಣಿಸಿದ್ದಾನೆ. thumb|Dr. ಬೆನೆಡಿಕ್ಟ್ ಲಸ್ಟ್, 1872 - 1945

ಅಮೇರಿಕಾದ ಪ್ರಕೃತಿ ಚಿಕಿತ್ಸೆಯ ಶಾಲೆಯನ್ನು, ಲಸ್ಟ್ 1901ರಲ್ಲಿ ನ್ಯೂಯಾರ್ಕಿನಲ್ಲಿ ಸ್ಥಾಪಿಸಿದನು. ಉತ್ತರ ಆಮೇರಿಕಾದ ಪ್ರಾರಂಭಿಕ ನೆಪ್ ಸಂಸ್ಥೆಗಳನ್ನು 1902ರಲ್ಲಿ ಸ್ಥಗಿತಗೊಳಿಸಿ "NATUROPATHIC™ Societies" (ನೇಚರೊಪತಿಕ್ ಸೊಸೈಟಿ) ಎಂದು ಮರುನಾಮಕರಣ ಮಾಡಲಾಯಿತು. ನೇಚರೋಪತಿಕ್ ಸೋಸೈಟಿ ಆಫ್ ಆಮೇರಿಕ 1919ರ ಸೆಪ್ಟೆಂಬರ್ ನಲ್ಲಿ ವಿಸರ್ಜನೆಯಾಯಿತು, ಅದರ ಸ್ಥಾನದಲ್ಲಿ ಡಾ|| ಬೆನೆಡಿಕ್ಟ್ ಲಸ್ಟ್ "ಅಮೇರಿಕನ್ ನೇಚರೋಪತಿಕ್ ಅಸೋಸಿಯೇಷನ್" ಎಂಬ ಸಂಸ್ಥೆ ಸ್ಥಾಪಿಸಿದನು. ಪ್ರಕೃತಿ ಚಿಕಿತ್ಸಕರಿಗೆ ಪ್ರಾಕೃತಿಕ ಅಥವಾ ಔಷಧರಹಿತ ವೃತಗಾರರ ಕಾನೂನಿನ ಅನ್ವಯ, 20ನೇ ಶತಮಾನದ ಮೊದಲ ಮೂರು ದಶಕಗಳಲ್ಲಿ 25 ರಾಜ್ಯಗಳಲ್ಲಿ ಪರವಾನಿಗೆ ನೀಡಲಾಯಿತು.
ಪ್ರಕೃತಿ ಚಿಕತ್ಸೆಯನ್ನು ಹಲವು ಚಿರೋಪ್ರಾಕ್ಟಿಕ್ ಚಿಕಿತ್ಸಕರು ಅಳವಡಿಸಿಕೊಂಡರು ಹಾಗು ಹಲವಾರು ಶಾಲೆಗಳು ಡಾಕ್ಟರ್ ಆಫ್ ನೇಚರೊಪತಿ (ND) ಮತ್ತು ಡಾಕ್ಟರ್ ಆಫ್ ಚಿರೋಪ್ರಾಕ್ಟಿಕ್ (DC) ಎಂಬ ಪದವಿಯನ್ನು ಕೊಡತೊಡಗಿದವು.
ಈ ಅವಧಿಯಲ್ಲಿ ಅಮೇರಿಕಾದಲ್ಲಿ ಪ್ರಕೃತಿ ಚಿಕಿತ್ಸೆಯ ಶಾಲೆಗಳ ಸಂಖ್ಯೆ ಸುಮಾರು ಒಂದರಿಂದ ಇಪ್ಪತ್ನಾಲ್ಕು(ಎರಡು ಡಜನ್) ಇತ್ತು ಎಂದು ಅಂದಾಜಿಸಲಾಗಿದೆ.

ಪ್ರಾರಂಭದಲ್ಲಿ ವೇಗದ ಪ್ರಗತಿ ಕಂಡ ಪ್ರಕೃತಿ ಚಿಕಿತ್ಸಾ ವಿಧಾನವು 1930ರ ದಶಕದಿಂದೀಚೆಗೆ ಕುಂಠಿತಗೊಂಡಿತು. ಕಾರ್ನೆಜ್ ಫೌಂಡೇಷನ್ ಫಾರ್ ದಿ ಅಡ್ವಾನ್ಸಮೆಂಟ್ ಆಫ್ ಟೀಚಿಂಗ್ 1910ರಲ್ಲಿ ಫ್ಲೆಕ್ಸನರ್ ವರದಿಯನ್ನು ಪ್ರಕಟಮಾಡಿತು; ಇದರಲ್ಲಿ ವೈದ್ಯಕೀಯ ಶಿಕ್ಷಣದ ಹಲವಾರು ಅಂಶಗಳನ್ನು ಅದರಲ್ಲೂ ಮುಖ್ಯವಾಗಿ ವೈಜ್ಞಾನಿಕ ನಿಖರತೆಯ ಕೊರತೆಯ ಬಗ್ಗೆ ಟೀಕೆಮಾಡಲಾಗಿತ್ತು, ಪೆನಿಸಿಲಿನ್ ಹಾಗು ಇತರೆ "ಪವಾಡ ಔಷಧ" ಗಳ ಆವಿಷ್ಕಾರಗಳು, ಹಾಗು ಆಧುನಿಕ ವೈದ್ಯಕೀಯ ಸೌಲಭ್ಯಗಳ ಪ್ರಗತಿ ಪ್ರಕೃತಿ ಚಿಕಿತ್ಸೆಯ ಅವನತಿಗೆ ಕಾರಣವಾಯಿತು. ಸುಮಾರು 1940 ಹಾಗು 50ರ ದಶಕದಲ್ಲಿ ಪ್ರಾಕ್ಟಿಸ್ ಕಾನೂನುಗಳ ವ್ಯಾಪ್ತಿಯ ವಿಸ್ತಾರದಿಂದಾಗಿ ಚಿರೋಪ್ರಾಕ್ಟಿಕ್ ಶಾಲೆಗಳಲ್ಲಿ ಪ್ರಚಲಿತವಾಗಿದ್ದ ND ಪದವಿಯನ್ನು ಕೈಬಿಡಲಾಯಿತಾದರೂ, ಚಿರೋಪ್ರಾಕ್ಟರಗಳು ಪ್ರಕೃತಿ ಚಿಕಿತ್ಸೆ ಪದ್ಧತಿಯನ್ನು ಮುಂದುವರಿಸಲು ತೊಡಗಿದರು.
ಅಮೇರಿಕಾದ ವೈದ್ಯಕೀಯ ಒಕ್ಕೂಟ ಶಾಸ್ತ್ರಸಮ್ಮತವಲ್ಲದ ವೈದ್ಯಕೀಯ ಪದ್ದತಿಗಳ ವಿರುದ್ಧ 1940 ರಿಂದ 1963 ರವರೆಗೆ ಹೋರಾಡಿತು. ಸುಮಾರು 1958ರ ವೇಳೆಗೆ, ಪ್ರಕೃತಿಕ ಚಿಕಿತ್ಸಾ ಪದ್ದತಿಯ ಪ್ರಯೋಗಕ್ಕೆ ಕೇವಲ ಐದು ರಾಜ್ಯಗಳಲ್ಲಿ ಮಾತ್ರ ಪರವಾನಿಗೆ ನೀಡಲಾಯಿತು. ಅಮೇರಿಕಾದ ಆರೋಗ್ಯ, ಶಿಕ್ಷಣ ಮತ್ತು ಸಮಾಜ ಕಲ್ಯಾಣ ಇಲಾಖೆ, 1968ರಲ್ಲಿ ಪ್ರಕೃತಿ ಚಿಕಿತ್ಸೆಯ ಬಗ್ಗೆ ತನ್ನ ವರದಿಯಲ್ಲಿ ಪ್ರಕೃತಿ ಚಿಕಿತ್ಸೆ ಪದ್ಧತಿಗೆ ವೈದ್ಯಕೀಯ ಶಾಸ್ತ್ರದ ಅಧಾರವಿಲ್ಲವೆಂದು, ರೋಗವನ್ನು ಕಂಡು ಹಿಡಿಯುವ ಮತ್ತು ಚಿಕಿತ್ಸೆ ಕೊಡುವ ವಿಧಾನಗಳ ಬಗ್ಗೆ ಬೇಕಾಗುವಷ್ಟು ಜ್ಞಾನವನ್ನು ಪ್ರಕೃತಿ ಚಿಕಿತ್ಸೆಯ ಶಿಕ್ಷಣವು ತನ್ನ ಪದವೀಧರರಿಗೆ ಕೊಡುವುದರಲ್ಲಿ ವಿಫಲವಾಗಿದೆಯೆಂದು ಹೇಳಿತು; ಈ ವರದಿಯು ಪ್ರಕೃತಿ ಚಿಕಿತ್ಸೆಗೆ ಅರೋಗ್ಯ ವಿಮೆಯನ್ನು ವಿಸ್ತರಿಸುವುದನ್ನು ವಿರೋಧಿಸಿತು.
ಆಸ್ಟ್ರೇಲಿಯಾದ ಸಂಶೋಧನಾ ಸಮಿತಿ ಕೂಡ 1977ರಲ್ಲಿ ಇದೆ ರೀತಿಯ ತೀರ್ಮಾನಗಳಿಗೆ ಬಂದು, ಪ್ರಕೃತಿ ಚಿಕಿತ್ಸಕರಿಗೆ ಪರವಾನಿಗೆ ಕೊಡುವುದನ್ನು ಸಮರ್ಥಿಸಲಿಲ್ಲ. ಇತ್ತೀಚಿನ 2009ರ ವರೆಗೆ, U.S. ನ ಐವತ್ತು ರಾಜ್ಯಗಳಲ್ಲಿ ಹದಿನೈದು ರಾಜ್ಯಗಳಲ್ಲಿ ಪರವಾನಿಗೆ ಪಡೆದ ಪ್ರಕೃತಿಕ ಚಿಕಿತ್ಸರಿದ್ದಾರೆ, ಹಾಗು ಎರಡು ರಾಜ್ಯ (WA, VT)ಗಳಲ್ಲಿ ಪ್ರಕೃತಿಕ ಚಿಕಿತ್ಸಕರು ನೀಡುವ ಸೇವೆಗಳಿಗೆ ವಿಮಾಕಂಪನಿಗಳು ಹಣ ತುಂಬಿಕೊಡಬಹುದು.


ಚಿಕಿತ್ಸಾ ಪದ್ಧತಿಯಾಗಿ ಪ್ರಕೃತಿ ಚಿಕಿತ್ಸೆ ಪೂರ್ತಿಯಾಗಿ ಮರೆಯಾದ ಸಂದರ್ಭಗಳೇ ಇಲ್ಲ. ಪರಿಪೂರ್ಣ ಆರೋಗ್ಯ ಎಂಬ ಆಂದೋಲನದಿಂದ ಅಮೆರಿಕ ಹಾಗು ಕೆನಡಾಗಳಲ್ಲಿ ಇದರಲ್ಲಿನ ಆಸಕ್ತಿ ಮತ್ತೆ ಅರಳಿತು

ಇಂದು ಒಂಭತ್ತು ಶಾಲೆಗಳು ಅಮೇರಿಕನ್ ನೇಚರೋಪತಿಕ್ ಮೆಡಿಕಲ್ ಅಕ್ರಿಡಿಟೇಷನ್ ಬೊರ್ಡ್ ನಿಂದ ಮಾನ್ಯತೆ ಪಡೆದಿರುವ ಪ್ರಕೃತಿ ಚಿಕಿತ್ಸೆಯ ಸೆರ್ಟಿಫಿಕೆಟ್ ಅಥವಾ ಪದವಿಗಳನ್ನು ನೀಡುತ್ತಿವೆ.
ಡಾಕ್ಟರ್ ಆಫ್ ನೇಚರೊಪತಿ ಪದವಿ ಶಿಕ್ಷಣ ನೀಡುತ್ತಿರುವ ಎರಡು ಶಾಲೆಗಳನ್ನು ANA ನ ನೇಚರೋಪತಿಕ್ ಬೋರ್ಡ್ ಆಫ್ ಎಕ್ಸಾಮಿನರ್ಸ್ ಮಾನ್ಯತೆ ಕೊಟ್ಟಿದೆ.

ಪ್ರಕೃತಿ ಚಿಕಿತ್ಸಾ ಪದ್ಧಿತಿಯು ಅಧಿಕೃತ ಮನ್ನಣೆ ಪಡೆದ ಆರು ಪ್ರಕೃತಿ ಚಿಕಿತ್ಸೆಯ ಶಾಲೆ - ನೇಚರೋಪತಿಕ್ ಮೆಡಿಕಲ್ ಸ್ಕೂಲ್ಸ್, ಹಾಗು ಉತ್ತರ ಅಮೇರಿಕಾದಲ್ಲಿ ಮಾನ್ಯತೆ ಗಳಿಸಲು ಸಿದ್ದವಾಗಿರುವ ಶಾಲೆ ಯಿಂದ ಪ್ರತಿನಿಧಿಸಲ್ಪಟ್ಟಿದೆ. ವೆಸ್ಟ್ರನ್ ಸ್ಟೇಟ್ಸ್ ಚಿರೋಪ್ರಾಕ್ಟಿಕ್ ಕಾಲೇಜ್ ತನ್ನ ND ಪ್ರೊಗ್ರಾಂ ಅನ್ನು ರದ್ದು ಮಾಡುವ ಯೋಚನೆಯ ಪ್ರತಿಯಾಗಿ
ಚಾರ್ಲ್ ಸ್ಟೊನ್, ಪ್ರಾಂಕ್ ಸ್ಪಾಲ್ಡಿಂಗ್ ಮತ್ತು ಡಬ್ಲ್ಯು. ಮಾರ್ಟಿನ್ ಬ್ಲೆಥಿಂಗ್ 1956ರಲ್ಲಿ ಪೋರ್ಟ್ಲ್ಯಾಂಡ್, ಒರೆಗಾನ್ ನಲ್ಲಿ ನ್ಯಾಷನಲ್ ಕಾಲೇಜ್ ಆಫ್ ನಾಚುರಲ್ ಮೆಡಿಸಿನ್ (NCNM)ಸ್ಥಾಪಿಸಿದರು. ಷೈಲಾ ಕ್ಯುನ್, ಜೋಸೆಪ್ ಪಿಸೋರನೊ, ವಿಲಿಯೊ ಮಿಚಲ್ ಮತ್ತು ಲೆಸ್ ಗ್ರಿಫಿತ್, 1978ರಲ್ಲಿ ಸಿಯಾಟಲ್, ವ್ಯಾಷಿಂಗ್ಟನ್ ನಲ್ಲಿ ಜಾನ್ ಬಾಸ್ಟರ್ ಕಾಲೇಜ್ ಆಫ್ ನೇಚರೊಪತಿಕ್ ಮೆಡಿಸಿನ್ (ಈಗ: ಬಾಸ್ಟರ್ ಯುನಿವರ್ಸಿಟಿ) ಅನ್ನು ಸ್ಥಾಪಿಸಿದರು. ಅದೇ ವರ್ಷ ಕೆನಡಾದ ಟೊರೊಂಟೊವಿನಲ್ಲಿ ಕೆನೆಡಿಯನ್ ಕಾಲೇಜ್ ಆಫ್ ನೇಚರೊಪತಿಕ್ ಮೆಡಿಸಿನ್ ಸ್ಥಾಪನೆಯಾಯಿತು. ಇತ್ತೀಚೆಗೆ ಸ್ಥಾಪನೆಯಾದ ಶಾಲೆಗಳೆಂದರೆ 1992ರಲ್ಲಿ ಸ್ಥಾಪನೆಯಾದ ಸೌತ್-ವೆಸ್ಟ್ ಕಾಲೇಜ್ ಆಫ್ ನೇಚರೊಪತಿಕ್ ಮೆಡಿಸಿನ್ ಹಾಗು ಬೌಚರ್ ಇನ್ಸಿಟ್ಯೂಟ್ ಆಫ್ ನೇಚರೊಪತಿಕ್ ಮೆಡಿಸಿನ್. ಪ್ರಕೃತಿ ಚಿಕಿತ್ಸೆಯಲ್ಲಿ ND ಪದವಿಯನ್ನು ಕಾನೆಕ್ಟಿಕಟ್ ನ ಯುನಿವರ್ಸಿಟಿ ಆಫ್ ಬ್ರಿಡ್ಜ್ ಸ್ಪೊರ್ಟ್ ತನ್ನ ಕಾಲೇಜ್ ಆಫ್ ನೇಚರೊಪತಿಕ್ ಮೆಡಿಸಿನ್ ಮೂಲಕ ಕೊಡುತ್ತದೆ, ಇದಲ್ಲದೆ ಇಲ್ಲಿನಾಯಿಸ್ ನ ನಾಷಿನಲ್ ಯುನಿವರ್ಸಿಟಿ ಆಫ್ ಹೆಲ್ತ್ ಸೈನ್ಸಸ್ ಮಾನ್ಯತೆ ಪಡೆಯಲು ಸಿದ್ದವಾಗಿರುವ ಪ್ರಕೃತಿ ಚಿಕಿತ್ಸಾ ಪದ್ಧತಿಯ ಬಗ್ಗೆ ಶೈಕ್ಷಣಿಕ ವಿಷಯಕ್ರಮವೊಂದನ್ನು (ಪ್ರೋಗ್ರಾಂ) ರೂಪಿಸಿದೆ.
ತತ್ವಸಿದ್ಧಾಂತಗಳು

ಪ್ರಕೃತಿಚಿಕಿತ್ಸಾ ಸಿದ್ಧಾಂತವು ಸಹಜವಾಗಿ ಆಗುವ ಹಾಗು ಮನುಷ್ಯರ ಅತ್ಯಲ್ಪ ಹಸ್ತಕ್ಷೇಪದ (ಮಿನಿಮಲ್ಲಿ-ಇನ್ವೆಸಿವ್) ನೀತಿಯನ್ನು ಅನುಸರಿಸಿ, "ನೈಸರ್ಗಿಕವಾಗಿ ವಾಸಿಯಾಗುವ ಶಕ್ತಿಯ" ಮೇಲೆ ನಂಬಿಕೆಯಿಟ್ಟಿದೆ.
ಕೃತಕವಾಗಿ ತಯಾರಿಸಿದ ಔಷಧಗಳು, ವಿಕಿರಣ ಚಿಕಿತ್ಸೆ (ರೇಡಿಯೇಷನ್) ಹಾಗು ದೊಡ್ಡ ಶಸ್ತ್ರಚಿಕಿತ್ಸೆಗಳನ್ನು ಒಪ್ಪದೆ, ಹಾಗು ಜೈವಿಕ ಔಷಧ (ಬೈಯೊಮೆಡಿಸಿನ್) ಮತ್ತು ಆಧುನಿಕ ವೈಜ್ಞಾನಿಕ ಕ್ರಮಗಳನ್ನು ತಿರಸ್ಕರಿಸುವ ಈ ವಿಧಾನವು ದೇಹ ಹಾಗು ಪ್ರಕೃತಿಯ ಜೀವತತ್ವಗಳ ಕಲ್ಪನೆಗೆ ಒತ್ತು ಕೊಟ್ಟು, ಸಾಮಾನ್ಯವಾಗಿ ತರ್ಕದ ಸಹಾಯವಿಲ್ಲದೆ ಒಳ ಅರವಿನಿಂದ (ಇನ್ಟೂಯಿಟಿವ್) ಕೊಡುವ ಚಿಕಿತ್ಸೆಗೆ ಮಹತ್ವ ಕೊಡುತ್ತದೆ.

ಒತ್ತಡವನ್ನು ಕಡಿಮೆ ಮಾಡಿಕೊಳ್ಳುವುದು, ಆರೋಗ್ಯಕರ ಆಹಾರ ಹಾಗು ಜೀವನಪದ್ಧತಿಗಳ, ಅಳವಡಿಕೆಗಳಿಂದ ರೋಗಗಳ ನಿಯಂತ್ರಣಕ್ಕೆ ಹೆಚ್ಚು ಒತ್ತು ಕೊಡಲಾಗುತ್ತದೆ. ಪ್ರಕೃತಿಚಿಕಿತ್ಸೆ ಪದ್ಧತಿಯ ಸಿದ್ಧಾಂತವು ಆರು ಮುಖ್ಯ ತಾತ್ವಿಕ ಸಿದ್ಧಾಂತಗಳ ಮೇಲೆ ಆಧಾರಿತವಾಗಿದೆ. ಇದರ ಅನೇಕ ರೂಪಗಳು ಶಾಲೆ ಆಥವಾ ವೃತ್ತಿಪರ ಒಕ್ಕೂಟ ಹಾಗು ನಿಯಂತ್ರಣ ಸಂಸ್ಥೆಗಳು ಪ್ರಕಟಿಸಿರುವ ನೈತಿಕ ನಡವಳಿಕೆ ಕ್ರಮಗಳನ್ನು ವಿವರಿಸುವ ಪ್ರಕೃತಿ ಚಿಕಿತ್ಸಕರ ಪ್ರತಿಜ್ಞಾ ವಿಧಿಯಲ್ಲಿದೆ, ಅವು:

# ಮೊದಲನೆಯದಾಗಿ, ಯಾವುದೇ ಹಾನಿ ಉಂಟು ಮಾಡಬಾರದು; ಯಾವಾಗಲೂ ರೋಗಿಗಳಿಗೆ ಕಡಿಮೆ ಅಪಾಯವಿರುವ ಹಾಗು ಆತ್ಯಂತ ಪರಿಣಾಮಕಾರಿಯಾದ ಚಿಕಿತ್ಸಾ ಕ್ರಮವನ್ನು ಅನುಸರಿಸಬೇಕು: (ಪ್ರಿಮಮ್ ನಾನ್ ನೊಸಿರೆ)
# ಪ್ರತಿಯೊಬ್ಬ ಮನುಷ್ಯರಲ್ಲಿ ಸ್ವಾಭಾವಿಕವಾಗಿ ಇರುವ ಸ್ವಯಂ ವಾಸಿಮಾಡಿಕೊಳ್ಳುವ ಶಕ್ತಿಯನ್ನು ಗುರುತಿಸಿ ಅದನ್ನು ಹೆಚ್ಚು ಮಾಡಬೇಕು. (ಜೀವತತ್ವ ವಾದದ ಒಂದು ರೂಪ: ವಿಸ್ ಮೆಡಿಕಾಟ್ರಿಕ್ಸ್ ನಾಚುರೆ).

# ಕಾಯಿಲೆಯ ಲಕ್ಷಣಗಳನ್ನು ಮಾತ್ರವೆ ವಾಸಿ ಮಾಡದೆ, ಕಾಯಿಲೆಯನ್ನು ಗುರುತಿಸಿ ಅದರ ಹಿಂದಿನ ಕಾರಣಗಳನ್ನು ಕಂಡುಹಿಡಿದು ಅದನ್ನು ಉಂಟುಮಾಡುವ ಕಾರಣಗಳನ್ನು ನಿವಾರಿಸಬೇಕು. (ಟೊಲ್ಲೆ ಕಾವ್ಸಂ ).
# ರೋಗಿಗಳಿಗೆ ರೋಗದ ಬಗ್ಗೆ ಜ್ಞಾನ, ತಾರ್ಕಿಕವಾದ ಭರವಸೆ, ಸ್ಫೂರ್ತಿ ಕೊಡುವುದು ಹಾಗು ಅವರ ಆರೋಗ್ಯದ ಬಗ್ಗೆ ಅವರ ಹೊಣೆಗಾರಿಕೆ/ಕಾಳಜಿ ಯನ್ನು ಪ್ರೋತ್ಸಾಹಿಸುವುದು. ಡಾಕ್ಟರ್ ಆಸ್ ಟೀಚರ್- ಶಿಕ್ಷಕನಾಗಿ ವೈದ್ಯ .
# ಪ್ರತಿಯೊಬ್ಬರ ವೈಯಕ್ತಿಕ ಆರೋಗ್ಯ ಲಕ್ಷಣಗಳು ಹಾಗು ಪ್ರಭಾವವಗಳನ್ನು ಗಮನದಲ್ಲಿಟ್ಟು ಕೊಂಡು ಚಿಕಿತ್ಸೆಗೆ ಒಳಪಡಿಸುವುದು. (ವ್ಯಕ್ತಿಯನ್ನು ಪರಿಪೂರ್ಣವಾಗಿ ಚಿಕಿತ್ಸೆಗೆ ಒಳಪಡಿಸುವುದು. )
# ಪ್ರತಿಯೊಬ್ಬರ ಸೌಖ್ಯ ಮತ್ತು ಆರೋಗ್ಯಕ್ಕೆ ಆದ್ಯತೆ ಕೊಟ್ಟು; ರೋಗವನ್ನು ವ್ಯಯಕ್ತಿಕ, ಸಮುದಾಯ ಹಾಗು ಮಾನವಸಮಷ್ಟಿಯ ಹಂತದಲ್ಲಿ ತಡೆಗಟ್ಟುವುದಕ್ಕೆ ಪ್ರಾಮುಖ್ಯತೆ ಕೊಡುವುದು. (ಸ್ವಾಸ್ಥ್ಯಕ್ಕೆ ಆದ್ಯತೆಯೆ ರೋಗವನ್ನು ತಡೆಗಟ್ಟುವ ಉತ್ತಮ ಮಾರ್ಗ )
ವೃತ್ತಿ

ಪ್ರಕೃತಿಚಿಕಿತ್ಸೆಯ ತತ್ವವು ನೈಸರ್ಗಿಕವಾಗಿ ವಾಸಿಆಗುವ ಗುಣದ ಮೇಲೆ ಅವಲಂಭಿತ; ಮೇಲಾಗಿ, ಇದನ್ನು ಅನುಸರಿಸುವ ವೈದ್ಯರು ಯಾವುದೆ ಒಂದು ವಿಧಾನಕ್ಕೆ ಜೋತುಬೀಳದೆ ಹಲವಾರು ಬಗೆಯ ಚಿಕಿತ್ಸಾಕ್ರಮಗಳನ್ನು ಬಳಸುತ್ತಾರೆ. ಪ್ರಸ್ತುತದಲ್ಲಿ, ಬಾಸ್ಟರ್, NCNM ಮತ್ತು CCNM ಸಂಶೋಧನಾ ಕಾರ್ಯಕ್ರಮಗಳನ್ನು ನಡೆಸುತ್ತಿದ್ದರು, ಪ್ರಕೃತಿಚಿಕಿತ್ಸೆಯ ಕೆಲವು ವಿಧಾನಗಳು ಇನ್ನೂ ವೈಜ್ಙಾನಿಕವಾಗಿ ಪ್ರಮಾಣಿಕೃತವಾಗಿರದ "ಜೀವತತ್ವದ ಶಕ್ತಿ ಕೇಂದ್ರ"ದ ಮೇಲೆ ಅವಲಂಭಿತವಾಗಿದೆ.; ಮೇಲಾಗಿ, ಪ್ರಕೃತಿಚಿಕಿತ್ಸಾ ಪದ್ಧತಿಯು ಒಂದು ಕ್ಷೇತ್ರವಾಗಿ ವೈಜ್ಙಾನಿಕ ಸಂವಾದಗಳಿಂದ ದೂರ ಉಳಿದು, ಒಂಟಿಯಾಗಿ ಉಳಿಯುತ್ತಿದೆ ಎನ್ನುವ ಆತಂಕ ಹೆಚ್ಚಾಗುತ್ತಿದೆ. ಬಾಸ್ಟರ್ NIH ನಿಂದ ಸಂಶೋಧನಾ ನಿಧಿಯನ್ನು ಕೂಡ ಪಡೆಯುತ್ತಿದೆ; ಈ ನಂಟು 1984 ರಲ್ಲಿ NIH ನಿಂದ ಸಂಶೋಧನಾ ಅನುದಾನ ಪಡೆದ ಮೊದಲ ಪ್ರಕೃತಿಚಿಕಿತ್ಸಾ ಶಾಲೆ ಬಾಸ್ಟರ್ ಎಂಬ ಹೆಗ್ಗೆಳಿಕೆಯಿಂದ ಪ್ರಾರಂಭವಾಯಿತು. ಪ್ರಕೃತಿಚಿಕಿತ್ಸಾ ಪದ್ಧತಿಯ ಪರಿಣಾಮಗಳ ಕುರಿತು ಯಾರು ಸಮಗ್ರವಾದ ಕ್ರಮಬದ್ಧ ಮೌಲ್ಯಮಾಪನ ಮಾಡಿಲ್ಲ. ಈ ಪದ್ಧತಿಯಲ್ಲಿ ಬಳಸುವ ಪ್ರತಿ ವಿಧಾನದ ಪರಿಣಾಮದ ಪ್ರಮಾಣವು ಬೇರೆಬೇರೆಯಾಗಿದೆ.

ಪ್ರಕೃತಿ ಚಿಕಿತ್ಸೆ ಪದ್ಧತಿಯ ಸಮಾಲೋಚನೆ ರೋಗಿಯ ಜೀವನಕ್ರಮ, ಮೆಡಿಕಲ್ ಹಿಸ್ಟರಿ (ರೋಗಿಗೆ ರೋಗ ಯಾವಾಗ ಬಂತು, ಅವರ ಮನೆಯಲ್ಲಿ/ನೆರೆಯವರಲ್ಲಿ ಈ ರೋಗ ಯಾರಿಗಾದರು ಇತ್ತೆ - ಇದ್ದರೆ ಅದರ ವಿವರ, ಇದಲ್ಲದೆ ಸ್ವಾಸ್ಥ್ಯಕ್ಕೆ ಸಂಬಂಧಿಸಿದ ಬೇರೆ ಆಂಶಗಳು, ಇತ್ಯಾದಿ ವಿವರಗಳು), ರೋಗದ ಲಕ್ಷಣ, ಮತ್ತು ಸ್ವಭಾವ ತಿಳಿದು ಕೊಳ್ಳುವ ಸಲುವಾಗಿ ರೋಗಿಯೊಡನೆ ನಡೆಸುವ ದೀರ್ಘವಾದ ಮಾತುಕತೆಯ ಜೊತೆಗೆ ದೈಹಿಕ ತಪಾಸಣೆಯನ್ನು ಒಳಗೊಂಡಿದೆ. ಸಾಂಪ್ರದಾಯಿಕ ಪ್ರಕೃತಿಚಿಕಿತ್ಸಕರು ದೇಹದ ಗುಣಪಡಿಸಿಕೊಳ್ಳುವ ಗುಣವನ್ನು ಹೆಚ್ಚು ಮಾಡುವಂತಹ ಜೀವನಕ್ರಮಗಳ ಅಳವಡಿಕೆಗೆ ಹೆಚ್ಚು ಮಹತ್ವಕೊಡುತ್ತಾರೆ. ರೋಗವನ್ನು ನಿರ್ಧರಿಸಿ ಅದನ್ನು ಮಾತ್ರ ಗುಣಪಡಿಸುವದಕ್ಕಿಂತ ದೇಹದ ಸಂಪೂರ್ಣ ಸ್ವಾಸ್ಥ್ಯ ಹಾಗು ಸ್ವಯಂ ವಾಸಿಮಾಡಿಕೊಳ್ಳುವ ಗುಣವನ್ನು ಜಾಸ್ತಿಮಾಡುವುದರ ಕಡೆಗೆ ಸಾಂಪ್ರದಾಯಿಕ ಪ್ರಕೃತಿ ಚಿಕಿತ್ಸಕರು ಗಮನ ಕೊಡುತ್ತಾರೆ. ಸಾಂಪ್ರದಾಯಿಕ ಪ್ರಕೃತಿಚಿಕಿತ್ಸಕರು ಔಷಧಗಳ, ಸೀರಮ್‌ (ರಕ್ತಸಾರ - ನಿರ್ದಿಷ್ಟ ರೋಗಕಾರಕ ಸೂಕ್ಷ್ಮಜೀವಿಯನ್ನು ನಾಶಪಡಿಸಬಲ್ಲ ಪ್ರತಿಕಾಯವಿರುವ, ಮುಖ್ಯವಾಗಿ ಲಸಿಕೆಯಲ್ಲಿ ಬಳಸುವ ಪ್ರಾಣಿಮೂಲದ ರಕ್ತಸಾರ), ದ್ರವ ಔಷಧ, ಶಸ್ತ್ರಕ್ರಿಯೆ, ಯಾ ಒಂದು ರೋಗಕ್ಕೆ ಸೀಮಿತವಾದ ಚಿಕಿತ್ಸಾಕ್ರಮದ ಬಳಕೆಯನ್ನು ಅಥವಾ ಸಾಂಪ್ರದಾಯಿಕ ವೈದ್ಯಕೀಯ ಪದ್ಧತಿಯ ಕ್ರಮವನ್ನು ಅನುಸರಿಸುವುದು ಇಲ್ಲ ಯಾ ಅದನ್ನು ಪ್ರತಿಪಾದಿಸುವುದಿಲ್ಲ. ಪ್ರಕೃತಿಚಿಕಿತ್ಸೆ ಪದ್ಧತಿಯನ್ನು ಅನುಸರಿಸುವ ವೈದ್ಯರು ತಮ್ಮನು ತಾವು ಪ್ರಾಥಮಿಕ ಆರೋಗ್ಯ ತಪಾಸಕರೆಂದು ಕೆರೆದುಕೊಳ್ಳುವುದರ ಜೊತೆಗೆ, ಹಲವಾರು ನೈಸರ್ಗಿಕ ವಿಧಾನಗಳನ್ನೆ ಅಲ್ಲದೆ ಜನರು ಸಾಮಾನ್ಯವಾಗಿ ಅಂಗೀಕರಿಸುವ ಔಷಧಗಳನ್ನು ಬರೆದುಕೊಡುತ್ತಾರೆ, ಚಿಕ್ಕ ಶಸ್ತ್ರಕ್ರಿಯೆ ಮಾಡುತ್ತಾರೆ ಹಾಗು ಇತರೆ ಸಾಂಪ್ರದಾಯಿಕ ವೈದ್ಯಕೀಯ ವಿಧಾನಗಳನ್ನು ಕೂಡ ತಮ್ಮ ಪದ್ಧತಿಯಲ್ಲಿ ಅನುಸರಿಸುತ್ತಾರೆ. ಪ್ರಕೃತಿಚಿಕಿತ್ಸಕರು ಲಸಿಕೆ ಜೀವಿವಿನಾಶಕಗಳನ್ನು (ಅಂಟಿಬೈಯೊಟಿಕ್) ಗಳನ್ನು ಶಿಫಾರಸ್ಸು ಮಾಡುವುದಿಲ್ಲ, ಹಾಗು ಕೆಲವೊಂದು ಸಂದರ್ಭಗಳಲ್ಲಿ ಸಾಕ್ಷಿ-ಅಧಾರಿತ ವೈದ್ಯಕೀಯ ಪದ್ಧತಿಯಲ್ಲಿ ಪರಿಣಾಮಕಾರಿಯೆಂದು ಕಂಡ ಬಂದ ವಿಧಾನಗಳನ್ನು ಅನುಸರಿಸದೆ ಅನುಚಿತವಾದ ಪರ್ಯಾಯ ಚಿಕಿತ್ಸಾಕ್ರಮಗಳನ್ನು ಅನುಸರಿಸಬಹುದು. ಎಲ್ಲಾ ರೀತಿಯ ಪ್ರಕೃತಿಚಿಕಿತ್ಸಾ ಪದ್ಧತಿಯ ಶಿಕ್ಷಣವು ಮೂಲಭೂತ ವೈಜ್ಞಾನಿಕ ತತ್ವದೊಂದಿಗೆ ತಾಳೆ ಆಗದು; ಅದಾಗ್ಯೂ, ಇದನ್ನು ಅನುಸರಿಸುವವರಿಗೆ ಸರಿಯಾದ ರೋಗನಿರ್ಣಯ ಆಥವಾ ರೆಫೆರಲ್ (ಸಾಮಾನ್ಯ ವೈದ್ಯ ರೋಗಿಯನ್ನು ಹೆಚ್ಚಿನ ತಪಾಸಣೆಗೆ/ಚಹಿತ್ಸೆಗೆ ತಜ್ಞ ವೈದ್ಯರ ಬಳಿಗೆ ಕಳುಹಿಸುವುದು) ಮಾಡಲು ಸಿದ್ಧಪಡಿಸುವುದಿಲ್ಲ.

ಶೇಕಡಾ 50ಕ್ಕಿಂತ ಕಡಿಮೆ ಪ್ರಕೃತಿಚಿಕಿತ್ಸಕರು, ಎರಡು ವಾರ ವಯಸ್ಸಿನ ಹಸುಳೆಗೆ ಜ್ವರವಿದ್ದು ತೊಂದರೆಯಾಗುವ ಸಂದರ್ಭಗಳಲ್ಲಿ ಬೇರೆ ತಜ್ಞರಿಗೆ ಶಿಫಾರಸ್ಸು ಮಾಡುವುದಾಗಿ ತಿಳಿಸಿದರು.
ವಿಧಾನಗಳು

ತರಬೇತಿ ಮತ್ತು ವ್ಯಾಪ್ತಿಯನ್ನು ಆಧರಿಸಿ ಪ್ರತಿಯೊಬ್ಬ ಪ್ರಕೃತಿಚಿಕಿತ್ಸಕನು ಅನುಸರಿಸುವ ಪ್ರಕೃತಿಚಿಕಿತ್ಸಾ ವಿಧಾನಗಳು ಬೇರೆಬೇರೆಯಾಗಿರುತ್ತದೆ. ಈ ವಿಧಾನಗಳಿಂದ ಆಗುವ ಉಪಯೋಗಗಳು ಹಾಗು ಅವುಗಳ ವೈಜ್ಞಾನಿಕ ತಾತ್ವಿಕವಿವರಣೆ ಕೂಡ ವ್ಯತಾಸವಾಗಿರುತ್ತದೆ. ಇವುಗಳು: ಸೂಜಿ ಚಿಕಿತ್ಸೆ (ಅಕ್ಯುಪಂಚರ್), ಅಪ್ಲೈಡ್ ಕಿನಿಸಿಯಾಲಜಿ, ಬಾಟಾನಿಕಲ್ ಮೆಡಿಸಿನ್, ಬ್ರೈನ್ ವೇವ್ ಎಂಟರ್ಟೈನ್ಮೆಂಟ್, ಧಮನಿ ಮಾಂದ್ಯ (ಆರ್ಟೀರಿಯೊಸ್ಕ್ಲೆರಾಸಿಸ್) ಗಾಗಿ ಬಳಸುವ ಚೆಲೆಷನ್ ಥೆರಪಿ, ಕೊಲೊನಿಕ್ ಎನಿಮಾಸ್, ಬಣ್ಣಗಳನ್ನು ಬಳಸಿ ಕೊಡುವ ಚಿಕಿತ್ಸೆ (ಕಲರ್ ಥೆರಪಿ), ಕ್ರೇನಿಯಲ್ ಒಸ್ಟಿಯೊಪತಿ, ಕೂದಲು ಪರೀಕ್ಷೆ(ಹೇರ್ ಅನಾಲಿಸ್), ಹೋಮಿಯೋಪತಿ, ಇರಿಡಾಲಜಿ, ರಕ್ತ ಪರೀಕ್ಷೆ (ಲೈವ್ ಬ್ಲಡ್ ಅನಾಲಿಸಿಸ್), ನೈಸರ್ಗಿಕ ಚಿಕಿತ್ಸೆ (ನೇಚರ್ ಕ್ಯೂರ್) -ಪ್ರಕೃತಿಯ ಮೂಲಾಂಶಗಳಾದ ಸೂರ್ಯರಶ್ಮಿ, ಸ್ವಚ್ಚ ಗಾಳಿ, ಉಷ್ಣ ಮತ್ತು ಶೀತ, ಪೋಷಕಾಂಶಗಳಿಗೆ (ಉದಾಹರಣೆಗಳು ಸಸ್ಯಹಾರಿ ಮತ್ತು ಸಹಜ ರೂಪದ ಆಹಾರ ಪದಾರ್ಥಗಳ ಆಹಾರ ಪದ್ಧತಿ, ನಿರಾಹಾರ; ಮದ್ಯ
ಸಾರಮತ್ತು ಸಕ್ಕರೆಯನ್ನುವರ್ಜಿಸುವುದು ಒಳಗೊಂಡಿದೆ) ದೇಹವನ್ನು ತೆರೆದುಕೊಳ್ಳುವ ಕ್ರಮದ ಮೇಲೆ ಆಧಾರಿತವಾದ ಚಿಕಿತ್ಸಾ ಪದ್ಧತಿ, ಓಜೋನ್ ಥೆರಪಿ,
ಫಿಸಿಕಲ್ ಮೆಡಿಸಿನ್ (ಪ್ರಕೃತಿ ಚಿಕಿತ್ಸೆ, ಒಸ್ಸಯಾಸ್ ಮತ್ತು ಸಾಪ್ಟ್ ಟಿಶ್ಯೂ ಮ್ಯಾನಿಪುಲೇಟಿವ್ ಥೆರಪಿ, ಸ್ಪೋರ್ಟ್ಸ್ ಥೆರಪಿ, ವ್ಯಾಯಾಮ ಮತ್ತು ಜಲಚಿಕಿತ್ಸೆಗಳನ್ನು ಒಳಗೊಂಡು), ಮನೋವೈಜ್ನಾನಿಕ ಸಲಹೆ (ಉದಾಹರಣೆಗಳು ಧ್ಯಾನ, ವಿಶ್ರಾಂತಿ ಹಾಗು ಒತ್ತಡವನ್ನು ನಿರ್ವಹಣೆಮಾಡುವ ಇತರೆ ಕ್ರಮಗಳನ್ನು ಒಳಗೊಂಡಿದೆ),ಸಾರ್ವಜನಿಕ ಸ್ವಾಸ್ಥ್ಯ ಹಾಗು ನೈರ್ಮಲ್ಯ ಕಾಪಾಡುವ ಕ್ರಮಗಳು, ರಿಪ್ಲೆಕ್ಸಾಳಜಿ, ರಾಲ್ಫಿಂಗ್, ಹಾಗು ಚೀನಿಯರ ಸಾಂಪ್ರದಾಯಿಕ ವೈದ್ಯಶಾಸ್ತ್ರ.

ಹಿಂದೆ 2004ರಲ್ಲಿ ನಡೆಸಿದ ಸಮೀಕ್ಷೆಯೊಂದರ ಪ್ರಕಾರ
ವಾಷಿಂಗ್ಟನ್ ರಾಜ್ಯ ಮತ್ತು ಕಾನೆಕ್ಟಿಕಟ್ ನಲ್ಲಿ ಪ್ರಕೃತಿ ಚಿಕಿತ್ಸಕರು ಸಮಾನ್ಯವಾಗಿ ಕೊಡುತ್ತಿದ ಪ್ರಕೃತಿಚಿಕಿತ್ಸಕ ಔಷಧಗಳೆಂದರೆ ಬಾಟಾನಿಕಲ್ ಮೆಡಿಸಿನ್, ಜೀವಸತ್ವ (ವಿಟಮಿನ್ಸ್), ಖನಿಜ (ಮಿನರಲ್ಸ್), ಹೋಮಿಯೋಪತಿ ಮತ್ತು ಅಲರ್ಜಿ ವಿರುದ್ಧದ ಚಿಕಿತ್ಸೆಗಳು.
ಪ್ರಕೃತಿ ಚಿಕಿತ್ಸಕರು

ಪ್ರಕೃತಿ ಚಿಕಿತ್ಸಾ ವಿಧಾನಗಳನ್ನು ಅನುಸರಿಸುವ ವೈದ್ಯರನ್ನು ಎರಡು ಗುಂಪುಗಳನ್ನಾಗಿ ವಿಂಗಡಿಸಬಹುದು.

1. ‘ಸಂಪ್ರಾದಾಯಿಕ’ ಪ್ರಕೃತಿ ಚಿಕಿತ್ಸಕರನ್ನು US ನಲ್ಲಿ ಎರಡು ರಾಷ್ಟ್ರೀಯ ಸಂಘಗಳು ಪ್ರತಿನಿಧಿಸುತ್ತದೆ. ಬೆನೆಡಿಕ್ಟ್ ಲಸ್ಟ್ 1919ರಲ್ಲಿ ಪ್ರಾರಂಭಿಸಿದ ದಿ ಆಮೇರಿಕನ್ ನೇಚರೊಪತಿಕ್ ಅಸೋಸಿಯೇಷನ್ (ANA) ಹಲವಾರು ಹಂತದ ದೃಢಿಕರಣವಿರುವ ಸುಮಾರು 5000 ಪ್ರಕೃತಿ ಚಿಕಿತ್ಸಕರನ್ನು ಪ್ರತಿನಿಧಿಸುತ್ತದೆ;thumb|ANA ಇನ್ಕಾರಪೊರೆಶನ್ ಸೆರ್ಟಿಫಿಕೇಟ್ ಆಫ್ ಸ್ಟಾಂಡಿಂಗ್ ಇದಲ್ಲದೆ 1981ರಲ್ಲಿ ಸ್ಥಾಪಿತವಾದ ಅಮೇರಿಕನ್ ನೇಚರೊಪತಿಕ್ ಮೆಡಿಕಲ್ ಅಸೋಸಿಯೇಷನ್ (ANMA)ಎಂಬ ಇನ್ನೊಂದು ರಾಷ್ಟ್ರೀಯ ಒಕ್ಕೂಟ ಸುಮಾರು 4500 ಪ್ರಕೃತಿ ಚಿಕಿತ್ಸಕರನ್ನು ಪ್ರತಿನಿಧಿಸುತ್ತದೆ. ಸಂಪ್ರದಾಯಬದ್ಧ ವೈದ್ಯಕೀಯ ವೃತ್ತಿಯವರಾದ MD, DO ಗಳು ಪ್ರಕೃತಿಚಿಕಿತ್ಸೆಯನ್ನು ತಮ್ಮ ವೃತ್ತಿಯಲ್ಲಿ ಪೂರಕವಾಗಿ ಅಳವಡಿಸಿಕೊಂಡಿರುವವರನ್ನು ಕೂಡ ANMA ಗುರುತಿಸುತ್ತದೆ.

ಯುನೈಟೆಡ್ ಸ್ಟೇಟ್ಸ್ ನ ಸಾಂಪ್ರದಾಯಿಕ ಪ್ರಕೃತಿಚಿಕಿತ್ಸಕರ ಪ್ರಕೃತಿ ಚಿಕಿತ್ಸಾ ವಿಧಾನದ ತರಬೇತಿ ಶ್ರೇಣಿಯಲ್ಲಿ ಅಂತರವಿದೆ.
ಸಾಂಪ್ರದಾಯಿಕ ಪ್ರಕೃತಿಚಿಕಿತ್ಸಕರು ಪದವಿಯಲ್ಲದ ಸೆರ್ಟಿಫಿಕೆಟ್ ಪ್ರೊಗಾಂ ಅನ್ನು ಪೂರ್ಣ ಮಾಡಬಹುದು ಅಥವಾ ಪದವಿಪೂರ್ವ ಡಿಗ್ರಿ ಪ್ರೊಗ್ರಾಂ ಮಾಡಿಕೊಂಡ ನಂತರ, ಅಮೇರಿಕನ್ ನೇಚರೊಪತಿಕ್ ಮೆಡಿಕಲ್ ಸರ್ಟಿಫಿಕೇಷನ್ ಬೋರ್ಡ್ (ANMCB) ನಿಂದ ದೃಢಿಕರಣ ಪಡೆಯಬಹುದು. ಸಾಂಪ್ರದಾಯಿಕ ಪ್ರಕೃತಿಚಿಕತ್ಸಕರಿಗೆಂದು ಪದವಿಯ ನಂತರ ವಿಶೇಷ ಪರಿಣಿತಿಯ ಡಾಕ್ಟರಲ್ ಪದವಿಗಳಿದೆ. ಪ್ರಕೃತಿ ಚಿಕಿತ್ಸಕರು ANMCAB ಮಾನ್ಯತೆ ಮಾಡಿರುವ ಶಾಲೆಯಲ್ಲಿ ಡಾಕ್ಟರ್ ಆಫ್ ನೇಚರೊಪತಿ (ND)ಪದವಿಯನ್ನು ಗಳಿಸಿದ ನಂತರ ANMCAB ಯಿಂದ ದೃಡಿಕರಣಗೊಂಡ ಪ್ರಕೃತಿಚಿಕಿತ್ಸಕ ವೈದ್ಯರಾಗಬಹುದು; ಇದಲ್ಲದೆ ಸಾಂಪ್ರದಾಯಿಕ ಪ್ರಕೃತಿ ಚಿಕಿತ್ಸಕರು, ANA ಮಾನ್ಯತೆ ಮಾಡಿರುವ ನಾಷಿನಲ್ ಬೋರ್ಡ್ ಆಫ್ ನೇಚರೊಪತಿಕ್ ಎಕ್ಸಾಮಿನರ್ಸ್ (NBNE)ನ ಡಾಕ್ಟರ್ ಆಫ್ ನೇಚರೊಪತಿ(ND)ಪದವಿ ಗಳಿಸಿದವರು ANA ಯ ಪ್ರತಿನಿಧಿಯಾಗುವುದರೊಂದಿಗೆ ದೃಢಿಕರಣ ಪಡೆಯಬಹುದು.
ಮೆಡಿಕಲ್ ಡಾಕ್ಟರ್ (MD) ಯಾ ಡಾಕ್ಟರ್ಸ್ ಆಫ್ ಓಸ್ಟೀಯೊಪತಿ(DO) ವೈದ್ಯರುಗಳು, ಹೆಚ್ಚುವರಿಯಾಗಿ ಪ್ರಕೃತಿ ಚಿಕಿತ್ಸಾ ವಿಧಾನದಲ್ಲಿ ತರಬೇತಿ ಪಡೆದು - ANMCAB ಮೂಲಕ ನಾಷಿನಲ್ ಬೋರ್ಡ್ ಸೆರ್ಟಿಫೈಡ್ ನೇಚರೊಪತಿಕ್ ಫಿಸಿಶಿಯನ್ಸ್ ಎಂದು ದೃಡಿಕರಣ ಮಾಡಿಸಿಕೊಳ್ಳಬಹುದು.

ಸಾಂಪ್ರದಾಯಿಕ ಪ್ರಕೃತಿ ಚಿಕಿತ್ಸೆ ವೃತ್ತಿಯನ್ನು 20ನೇ ಶತಮಾನದ ಪ್ರಾರಂಭದಲ್ಲಿ US ಕಾಂಗ್ರೆಸ್(ಶಾಸನಸಭೆ)ವಾಖ್ಯಾನಿಸಿರುವ ಪ್ರಕಾರ ಅದಕ್ಕೆ ಪರವಾನಿಗೆಯ ಅವಶ್ಯಕತೆ ಇಲ್ಲ. ಆದರೆ, ಪ್ರಕೃತಿಚಿಕಿತ್ಸ ವಿಧಾನಗಳು ಹಲವಾರು ವೈದ್ಯಕೀಯ ಪರವಾನಿಗೆ ಬೇಕಾಗಿರುವ ಪದ್ಧತಿಗಳನ್ನು ಅನುಸರಿಸುವುದರಿಂದ, ಈ ವೃತ್ತಿಯನ್ನು ನಿಯಂತ್ರಿಸುವ 15ರಾಜ್ಯಗಳಲ್ಲಿ ಮಾತ್ರ ಈ ವೃತ್ತಿ ಶಾಸನಬದ್ಧ; ಅದಾಗ್ಯೂ, ಪ್ರಕೃತಿಚಿಕಿತ್ಸೆ ವೃತ್ತಿಗಾರರು ಪ್ರಕೃತಿ ಚಿಕಿತ್ಸಾ ವಿಧಾನಗಳನ್ನು ಯುನೈಟೆಡ್ ಸ್ಟೇಟ್ಸ್ ನಾದ್ಯಂತ ಅನುಸರಿಸಬಹುದು.

2. ಪ್ರಕೃತಿ ಚಿಕಿತ್ಸಕ ಪದ್ಧತಿಯನ್ನು - US ನಲ್ಲಿ 1985ರಲ್ಲಿ ಸ್ಥಾಪಿತವಾದ ಸುಮಾರು 2000 ವಿದ್ಯಾರ್ಥಿ, ವೈದ್ಯ, ಬೆಂಬಲಿಗರನ್ನು ಮತ್ತು ಸಂಘದ ಸದಸ್ಯರನ್ನು ಹೊಂದಿರವ ಅಮೇರಿಕನ್ ಅಸೋಸಿಯೆಷನ್ ಆಫ್ ನೇಚರೋಪತಿಕ್ ಫಿಸಿಶಿಯನ್ಸ್ (AANP)ಪ್ರತಿನಿಧಿಸುತ್ತದೆ.
ಡಾಕ್ಟರ್ಸ್ ಆಫ್ ನೇಚರೊಪತಿಕ್ ಮೆಡಿಸಿನ್ (ಪ್ರಕೃತಿ ಚಿಕಿತ್ಸೆಶಾಸ್ತ್ರದ ವೈದ್ಯರು)

ಸುಮಾರು 15 US ರಾಜ್ಯ,ಡಿಸ್ಟ್ರಿಕ್ಟ್ ಆಫ್ ಕೊಲಂಬಿಯ,US ಪ್ರದೇಶಗಳಾದ ಪೋರ್ಟು ರಿಕೊ ಮತ್ತು US ವರ್ಜಿನ್ ಐಲಾಂಡ್ಸ್; ಮತ್ತು ಕೆನಡಾದ ಐದು ಪ್ರಾಂತ್ಯಗಳಲ್ಲಿ ಪರವಾನಿಗೆ ಹಾಗು ತರಬೇತಿಯ ಅಗತ್ಯವಿರುವ ನೇಚರೊಪತಿಕ್ ಡಾಕ್ಟರ್ (ND ಯಾ NMD) ಯಾ ಇಂತಹುದೆ ಪದಪ್ರಯೋಗದ ಬಿರುದುಗಳು ಕಾನೂನು ಬದ್ಧ ಪದವಿಗಳು. ಈ ಕಾನೂನಿನಡಿಯಲ್ಲಿ, ನೇಚರೊಪತಿಕ್ ಡಾಕ್ಟರ್ ಗಳು ಕೌನ್ಸಿಲ್ ಆನ್ ನೇಚರೊಪತಿಕ್ ಮೆಡಿಕಲ್ ಎಜುಕೇಷನ್ (CNME)ನಿಂದ ಮಾನ್ಯತೆ ಪಡೆದ ಕಾಲೇಜಿನಲ್ಲಿ ಪ್ರಕೃತಿ ಚಿಕಿತ್ಸೆಯ ಸಿದ್ದಾಂತಗಳ ಮತ್ತು ವಿವಿಧ ವಿಧಾನಗಳ ತರಬೇತಿಯನ್ನು ಪಡೆದ ನಂತರ ನಾರ್ತ್ ಅಮೇರಿಕನ್ ಬೋರ್ಡ್ ಆಫ್ ನೇಚರೊಪತಿಕ್ ಎಕ್ಸಾಮಿನರ್ಸ್(NABNE) ಎಂಬ ಮಂಡಳಿ ನಡೆಸುವ ಬೋರ್ಡ್ ಪರೀಕ್ಷೆಯನ್ನು ತೇರ್ಗಡೆ ಹೊಂದಬೇಕು. ಪ್ರಕೃತಿ ಚಿಕಿತ್ಸಾ ವಿಧಾನಗಳನ್ನು ದೃಡಿಕರಿಸುವ ಸಂಸ್ಥೆಯೆಂದು CNMEಯನ್ನು, U.S. ಸೆಕ್ರೆಟರಿ ಆಫ್ ಎಜುಕೇಷನ್ (ಶಿಕ್ಷಣ ಇಲಾಖೆಯ ಕಾರ್ಯದರ್ಶಿ) ಆಧಿಕೃತವಾಗಿ ಗುರುತಿಸಿದೆ. ಬಾಸ್ಟರ್ ಯುನಿವರ್ಸಿಟಿ, NCNM, SCNM, CCNM, ಮತ್ತು ಯುನಿವರ್ಸಿಟಿ ಆಫ್ ಬ್ರಿಡ್ಜ್ ಪೋರ್ಟ್ ಗಳಲ್ಲಿ ರೆಸಿಡೆನ್ಸಿ ಪ್ರೊಗ್ರಾಂಗೆ ಅವಕಾಶವಿದೆ. ND ಗಳಿಗೆ ರೆಸಿಡೆನ್ಸಿ ತರಬೇತಿಯ ಅವಶ್ಯಕತೆಯಿರುವುದಿಲ್ಲ. ಬಹಳ ಮಂದಿ ಪ್ರಕೃತಿ ಚಿಕಿತ್ಸಕರು ತಮ್ಮನು ತಾವೆ ಪ್ರಾಥಮಿಕ ಆರೋಗ್ಯ ತಜ್ಞರೆಂದು ಹೇಳಿಕೊಳ್ಳುತ್ತಾರೆ. ND ತರಬೇತಿ ಮೂಲಭೂತ ವೈದ್ಯಕೀಯ ರೋಗನಿರ್ಧಾರಕ ಪರೀಕ್ಷೆ ಹಾಗು ವಿಧಾನಗಳಾದ-ಮೆಡಿಕಲ್ ಇಮೇಜಿಂಗ್, ಮೈನರ್ ಸರ್ಜರಿ ಮತ್ತು ರಕ್ತ ಪರೀಕ್ಷೆಗಳನ್ನು ಬಳಸುವುದನ್ನು ಹೇಳಿಕೊಡುತ್ತದೆ.
ಇದಲ್ಲದೆ, ಚಿಕ್ಕ ಶಸ್ತ್ರಕ್ರಿಯೆ, ನೈಸರ್ಗಿಕ ಪ್ರಸವ ಮತ್ತು ರಕ್ತನಾಳಕ್ಕೆ ಔಷಧ ಕೊಡುವ ಚಕಿತ್ಸೆ ಕ್ರಮ ಗಳನ್ನೊಳಗೊಂಡ ಐಚ್ಚಿಕ ವಿಧಾನಗಳನ್ನು ಕೂಡ CNME ಸೇರಿಸುವಂತೆ ಕೊರುತ್ತದೆ. ಆದರೆ ಇವರುಗಳಿಗೆ ಈ ವಿಧಾನಗಳನ್ನು ಉಪಯೋಗಿಸಲು ಪರವಾನಿಗೆಯಿರುವುದಿಲ್ಲ; ಈ ವಿಧಾನಗಳನ್ನು ಬಳಸಲು ಹೆಚ್ಚಿನ ತರಬೇತಿಯ ಅವಶ್ಯಕತೆಯಿದ್ದು ಹಾಗು ಈ ವಿಧಾನಗಳು ಎಲ್ಲಾ ಪ್ರದೇಶದ ಈ ವೃತ್ತಿ ಆಚರಣೆಗೆರುವ ಕಾನೂನಿನ ವ್ಯಾಪ್ತಿಯಲ್ಲಿ ಬರುವುದಿಲ್ಲ. ಇವರ ತರಬೇತಿಯು MD ಗಳು ಪಡೆಯುವ ತರಬೇತಿಗಿಂತ ವತ್ಯಾಸವಾಗಿರುತ್ತದೆ, ಏಕೆಂದರೆ ಪ್ರಕೃತಿ ಚಿಕಿತ್ಸ ಪದ್ಧತಿಯ ತರಬೇತಿಲ್ಲಿ ಮಾಮೂಲಿ ವೈದ್ಯಕೀಯ ಪದ್ಧತಿಯಲ್ಲಿ ಇಲ್ಲದ ಚಿಕಿತ್ಸ ಕ್ರಮಗಳಾದ ಬಟಾನಿಕಲ್ ಮೆಡಿಸಿನ್, ಕ್ಲಿನಿಕಲ್ ನ್ಯೂಟ್ರಿಷನ್, ನೇಚರೊಪತಿಕ್ ಮ್ಯಾನಿಪುಲೇಷನ್ ಮತ್ತು ಹೋಮಿಯೋಪತಿ ಗಳನ್ನು ಒಳಗೊಂಡಿರುತ್ತೆ. ಪ್ರಕೃತಿಚಿಕಿತ್ಸಾ ಶಾಲೆಗಳು ಆಧುನಿಕ ವಿಜ್ಙಾನ ಹಾಗು ಆಧುನಿಕ ವೈದ್ಯಶಾಸ್ತ್ರ ಯಾವುದೇ ಕಾರಣಕ್ಕೂ ಒಪ್ಪಿಕೊಳ್ಳದ ಜೀವತತ್ವ ವಾದವನ್ನು ಕೂಡ ಕಲಿಸುತ್ತದೆ. ಹೋಮಿಯೋಪತಿಯು ಆತ್ಯಂತ ವಿವಾದಾತ್ಮಕವಾದದ್ದು ಹಾಗು ಇದನ್ನು ಸಮಾನ್ಯವಾಗಿ ಕಪಟವೈದ್ಯ ಯಾ ಹುಸಿವಿಜ್ಞಾನವೆಂದು ಉಲ್ಲೇಖಿಸಲಾಗಿದೆ.

ಮಾಸ್ಚುಸೆಟ್ಸ್ ಮೆಡಿಕಲ್ ಸೊಸೈಟಿ 2005ರಲ್ಲಿ, ND ಗಳು ರೆಸಿಡೆನ್ಸಿ ಯಲ್ಲಿ ಭಾಗವಹಿಸು ಕಡ್ಡಾಯವಿಲ್ಲವೆನ್ನುವ ಅಂಶ, ಹಾಗು ಇವರುಗಳು ತಪ್ಪಾದ ಯಾ ಆಪಾಯಕಾರಿಯಾದ ಚಿಕಿತ್ಸೆಗಳನ್ನು ಸೂಚಿಸಬಹುದು ಎಂಬ ಕಾರಣಗಳಿಂದಾಗಿ ಅದರ ಒಕ್ಕೂಟದಲ್ಲಿ ಇವರಿಗೆ ಪರವಾನಿಗೆಯನ್ನು ನೀಡುವುದನ್ನು ವಿರೋಧಿಸಿತು. ಮಾಸ್ಚುಸೆಟ್ಸ್ ನ ಪೂರಕ ಹಾಗು ಪರ್ಯಾಯ ವೈದಕೀಯ ವೃತ್ತಿಗಾರರ ರಚಿಸಿದ ವಿಶೇಷ ಸಮಿತಿ ಇವರ ಸಲಹೆಯನ್ನು ತಿರಸ್ಕರಿಸಿ ಪರವಾನಿಗೆ ಕೊಡಲು ಶಿಫಾರಸ್ಸು ಮಾಡಿದರು.

ಕೌನ್ಸಿಲ್ ಆನ್ ನೇಚರೊಪತಿಕ್ ಮೆಡಿಕಲ್ ಎಜುಕೇಷನ್ (ಪ್ರಕೃತಿ ಚಿಕಿತ್ಸೆ ವೈದ್ಯಕೀಯ ಶಿಕ್ಷಣಿಕ ಮಂಡಲಿ) ಪ್ರಕೃತಿಚಿಕಿತ್ಸೆಯ ಪ್ರಮುಖ ಎಂದು ವಾಖ್ಯಾನಿಸಿರುವ ಹಾಗು ಮಾನ್ಯತೆ ಪಡೆದ ಉತ್ತರ ಅಮೇರಿಕಾದ ಎಲ್ಲಾ ಆರು ಶಾಲೆಗಳು ಹೇಳಿ ಕೊಡುವ ಪದ್ಧತಿಗಳು - ಸೂಜಿಚಿಕಿತ್ಸೆ (ಅಕುಪಂಚರ್), ಚೀನಿಯರ ಸಾಂಪ್ರದಾಯಿಕ ವೈದ್ಯಶಾಸ್ತ್ರ, ಬಾಟಾನಿಕಲ್ ಮೆಡಿಸಿನ್,ಹೋಮಿಯೋಪತಿ, ನೇಚರ್ ಕ್ಯೂರ್, ( ಪ್ರಕೃತಿಯ ಮೂಲಾಂಶಗಳಿಗೆ ದೇಹವನ್ನು ತೆರೆದುಕೊಳ್ಳುವುದು), ಪೋಷಣ ಶಾಸ್ತ್ರ, ನೈಸರ್ಗಿಕ ವೈದ್ಯಶಾಸ್ತ್ರ (ಫಿಸಿಕಲ್ ಮೆಡಿಸಿನ್) ಮತ್ತು ಮನೋವೈಜ್ನಾನಿಕ ಸಲಹೆ.

ವಾಷಿಂಗ್ಟನ್ ರಾಜ್ಯದಲ್ಲಿ, ಪ್ರಾಥಮಿಕ ಆರೋಗ್ಯ ತಜ್ಙರ ಮಾದರಿಯಲ್ಲಿಯೆ ಪ್ರಕೃತಿಚಿಕಿತ್ಸ ವೈದ್ಯರಿಗೂ ಪರವಾನಿಗೆ ನೀಡಲಾಗಿದೆ, ಪ್ರಕೃತಿಚಿಕಿತ್ಸೆ ವೈದ್ಯರನ್ನು ಪ್ರಾಥಮಿಕ ಆರೋಗ್ಯ ತಪಸಾಕನೆಂದು ಗುರುತಿಸುವ ಕೆಲವು ವಿಮಾಯೋಜನೆಗಳಿಂದಾಗಿ, ಬಹಳ ಮಂದಿ ಪ್ರಕೃತಿ ಚಿಕಿತ್ಸಕ ವೈದ್ಯರು ವಿಮೆಯನ್ನು ಅಂಗೀಕರಿಸುತ್ತಾರೆ. ಕಾನೆಕ್ಟಿಕಟ್ ಮತ್ತು ವಾಷಿಂಗ್ಟನ್ ಗಳಲ್ಲಿ, ಅಲ್ಲಿನ ರಾಜ್ಯ ಕಾನೂನಿನ ಪ್ರಕಾರ ಪ್ರಕೃತಿಚಿಕಿತ್ಸಕ ಸೇವೆಗಳಿಗೆ ಕೂಡ ವಿಮಾ ಸುರಕ್ಷೆಯನ್ನು ಕೊಡಬೇಕು, ಆದರೆ ಹೆಚ್ಚು ಸಂಖ್ಯೆಯ ಪ್ರಕೃತಿಚಿಕಿತ್ಸಕ ವೈದ್ಯರಿರುವ ಇನ್ನೊಂದು ರಾಜ್ವ - ಒರೆಗಾನ್ ನಲ್ಲಿ ಈ ರೀತಿಯ ಕಾನೂನು ಇಲ್ಲ.
ಇತರ ಅರೋಗ್ಯ-ಸೇವಾ ವೃತ್ತಿಪರರು

ಈ ಹಿಂದೆ 1998ರ ಕಾರ್ಯಪಡೆಯ ವರದಿಯೊಂದರ ಪ್ರಕಾರ ಕೆಲವು ವೈದ್ಯರು ಪ್ರಕೃತಿಚಿಕಿತ್ಸಾ ವಿಧಾನಗಳನ್ನು ತಮ್ಮ ವೃತ್ತಿಗೆ ಆಳವಡಿಸಿಕೊಳ್ಳುತಿದ್ದಾರೆ, ಹಾಗು ಟೆಕ್ಸಾಸ್ ನಂತಹ ರಾಜ್ಯಗಳು ಪೂರಕವಾದ ಹಾಗು ಪರ್ಯಾಯ ವೈದ್ಯ ಪದ್ಧತಿಗಳನ್ನು ಆಳವಡಿಸಿಕೊಳ್ಳುವ MDಗಳಿಗೆ ಮಾರ್ಗಸೂಚಿಗಳನ್ನು ತಯಾರಿಸತೊಡಗಿದೆ. ಪ್ರಕೃತಿಚಿಕಿತ್ಸಾ ಪದ್ಧತಿಗಳನ್ನು ಅನುಸರಿಸುವ ಆರೋಗ್ಯ-ಸೇವಾ ವೃತ್ತಿನಿರತಿರಿಗೆ ಮುಂದುವರಿಕಾ ಶಿಕ್ಷಣವು ವೈವಿದ್ಯಮಯ ಆಯ್ಕೆಯನ್ನು ಹೊಂದಿದೆ ಅವುಗಳು ಫಿಸಿಶಿಯನ್, ಫಿಸಿಕಲ್ ತೆರಪಿಸ್ಟ್, ಚಿರೊಪ್ರಾಕ್ಟರ್ಸ್, ಸೂಜಿ ಚಿಕಿತ್ಸಕ, ದಂತ ವೈದ್ಯರು, ಸಂಶೋಧಕರು, ಪಶುವೈದ್ಯ, ಫಿಸಿಶಿಯನ್ ಅಸಿಸ್ಟಂಟ್ ಮತ್ತು ನರ್ಸ್ ವೃತ್ತಿಯನ್ನು ಒಳಗೊಂಡಿದೆ. ಈ ವೃತ್ತಿಗಳು ಸಮಾನ್ಯವಾಗಿ ತಮ್ಮ ಮೊದಲಿನ ಬಿರುದುಗಳನ್ನೆ ಉಳಿಸಿಕೊಂಡಿದ್ದರು ಕೂಡ ತಮ್ಮ ವೃತ್ತಿಯನ್ನು ಬಣ್ಣಿಸಲು "ಹೊಲಿಸ್ಟಿಕ್" (ಸಮಗ್ರತಾ ಸಿದ್ಧಾಂತದ), "ನಾಚುರಲ್" (ನೈಸರ್ಗಿಕ) ಅಥವಾ "ಇಂಟಿಗ್ರೇಟಿವ್" (ಅನುಕಲನಾತ್ಮಕ) ಎಂಬ ಪದಪ್ರಯೋಗಗಳನ್ನು ಬಳಸುತ್ತಾರೆ. ವೈದ್ಯರು - ಮೆಡಿಕಲ್ ಡಾಕ್ಟರ್ಸ್ (MD) ಮತ್ತು ಡಾಕ್ಟರ್ಸ್ ಆಫ್ ಒಸ್ಟಿಯೊಪತಿ(DO)- ತಮ್ಮ ಶಿಕ್ಷಣದೊಂದಿಗೆ ಪ್ರಕೃತಿಚಿಕಿತ್ಸೆ ಪದ್ಧತಿಯ ಶಿಕ್ಷಣವನ್ನು ಹೆಚ್ಚುವರಿಯಾಗಿ ಕಲಿತು ತಮ್ಮ ವೃತ್ತಿಯೊಂದಿಗೆ ಪ್ರಕೃತಿಚಿಕಿತ್ಸೆಯ ವಿಧಾನಗಳನ್ನು ಆಳವಡಿಸಿಕೊಂಡರಿವವರಿಗೆ ಅಮೇರಿಕನ್ ನೇಚರೊಪತಿಕ್ ಮೆಡಿಕಲ್ ಅಸೋಸಿಯೇಷನ್ (ANMA) ಮತ್ತು ಅಮೇರಿಕನ್ ನೇಚರೊಪತಿಕ್ ಮೆಡಿಕಲ್ ಸರ್ಟಿಪಿಕೇಷನ್ ಅಂಡ್ ಎಕ್ರೇಡಿಟೆಷನ್ ಬೋರ್ಡ್ (ANMCAB) ಮಾನ್ಯತೆ ನೀಡಿ ಹಲವಾರು ಸೆರ್ಟಿಫಿಕೇಷನ್ ಪ್ರೊಗ್ರಾಂಗಳನ್ನು ಪ್ರಾರಂಬಿಸಿದೆ.
ನಿಯಂತ್ರಣ

ಆಸ್ಟ್ರೇಲಿಯಾ

ಆಸ್ಟ್ರೀಲಿಯದಲ್ಲಿ ಸರಕಾರ ಪರವಾನಿಗೆ ನೀಡುವ ವ್ಯವಸ್ಥೆಯಿಲ್ಲ ಬದಲಾಗಿ ಈ ಕ್ಷೇತ್ರವು ಸ್ವಯಂ-ನಿಯಂತ್ರಣಗಳನ್ನು ಹೊಂದಿದೆ. ಈ ಉದ್ಯಮದ ಮೇಲೆ ಯಾರೊಬ್ಬರ ಹಕ್ಕು ಇಲ್ಲ, ಹೀಗಾಗಿ ತಂತ್ರಿಕವಾಗಿ ಯಾರು ಬೇಕಾದರು ಪ್ರಕೃತಿ ಚಿಕಿತ್ಸೆ ವಿಧಾನವನ್ನು ವೃತ್ತಿಯನ್ನಾಗಿ ತೆಗೆದುಕೊಳ್ಳಬಹುದು. ವೃತ್ತಿ ನಿರಿತ ನಷ್ಟ ಪರಿಹಾರ ಅಥವಾ ಸಾರ್ವಜನಿಕ ಬಾಧ್ಯತೆಗಳಿಗೆ ವಿಮೆ ಪಡೆಯಬೇಕಾದರೆ ವೃತ್ತಿನಿರಿತರ ಒಕ್ಕೂಟವನ್ನು ಸೇರಬೇಕಾಗುತ್ತದೆ. ಮಾನ್ಯತೆ ಪಡೆದ ಕೋರ್ಸ್ ಅನ್ನು ಮುಗಿಸಿದ ನಂತರ ವೃತ್ತಿ ಪ್ರಾರಂಭಿಸಲು ಬೇಕಾದ ಅನುಮತಿ ಪತ್ರ - ವೃತ್ತಿ ದೃಢಿಕರಣ ಪತ್ರವನ್ನು ಪಡೆದವರು ಮಾತ್ರ ಈ ಒಕ್ಕೂಟದ ಸದಸ್ಯರಾಗಬಹುದು. ಪ್ರಸ್ತುತ, ಆಸ್ಟ್ರೇಲಿಯಾದ ವಿಕ್ಟೋರಿಯಾ ರಾಜ್ಯದಲ್ಲಿರುವ ಚೀನಿಯರ ವೈದ್ಯಕೀಯ ಪದ್ಧತಿಯನ್ನು ಅನುಸರಿಸುವವರನ್ನು ಮಾತ್ರ ಪ್ರಕೃತಿ ಚಿಕಿತ್ಸೆ ವಿಧಾನಗಳಡಿಯಲ್ಲಿ ನೊಂದಾಯಿಸಲಾಗಿದೆ.

ಈ ಹಿಂದೆ, 1977ರಲ್ಲಿ ಆಸ್ಟ್ರೇಲಿಯದ ಎಲ್ಲಾ ಪ್ರಕೃತಿ ಚಿಕಿತ್ಸೆ ಪದ್ಧತಿಯನ್ನು ಹೇಳಿಕೊಡುವ ಕಾಲೇಜುಗಳನ್ನು ಸಮತಿಯೊಂದು ಪರಮಾರ್ಶಿಸಿತು. ಈ ಸಮಿತಿಯ ಪ್ರಕಾರ ಎಲ್ಲಾ ಕಾಲೇಜುಗಳು ಸಾಮಾನ್ಯವಾಗಿ ತಮ್ಮ ಪಠ್ಯ ಕ್ರಮಗಳಲ್ಲಿ ವ್ಯಾಪಕವಾಗಿ ಜೀವವಿಜ್ಞಾನ ಶಾಸ್ತ್ರವನ್ನು ಆಳವಡಿಸಿಕೊಂಡಿದ್ದೆ ಅನ್ನಿಸಿದರು, ವಾಸ್ತವದಲ್ಲಿ ಇದಕ್ಕೂ ಹೇಳಿಕೊಡುತ್ತಿದ ಕೋರ್ಸ್ ಗೆ ಯಾವುದೇ ಸಂಬಂಧವಿರಲಿಲ್ಲ. ಕಲಿಕೆಗೆ ಉಪಯೋಗವಾಗುವಂತಹ ಯಾವುದೇ ಪ್ರಯೋಗಗಳು ಇರಲಿಲ್ಲ. ಸಮಿತಿ ಭಾಗವಹಿಸಿದ ಉಪನ್ಯಾಸಗಳು, ವೈದ್ಯಕೀಯ ಶಾಸ್ತ್ರದ ಹಲವಾರು ಪದಪ್ರಯೋಗಗಳ ನಿಘಂಟಿನ ಆರ್ಥಗಳನ್ನು ತಿಳಿಸಿಕೊಡುವ, ಪಠ್ಯಪುಸ್ತಕಗಳ ನಿಧಾನವಾದ ಆದರೆ ಕ್ರಮಬದ್ಧ ಪಠನವಾಗಿದ್ದವು. ಆ ವಿಚಾರಗಳ ಆಳ ಹಾಗು ವ್ಯಾಪಕವಾದ ಗ್ರಹಿಕೆಯನ್ನು ಕೊಡುವಲ್ಲಿ ವಿಫಲವಾಗಿದ್ದವು. ಪಠ್ಯಕ್ರಮದಲ್ಲಿ ಪ್ರಕೃತಿ ಚಿಕಿತ್ಸಕರು ಬಳಸುವ ವಿವಿಧ ಚಿಕಿತ್ಸಾ ಕ್ರಮಗಳ ಬಗ್ಗೆ ಯಾವುದೆ ವಿಶೇಷ ರೀತಿಯ ಒತ್ತಿರಲಿಲ್ಲ ಎಂದು ಸಮಿತಿಯು ಗಮನಿಸಿತು. ಹೋಮಿಯೋಪತಿ, ಬಾಚ್ ನ ಹೂವುಗಳ ಚಿಕಿತ್ಸೆ ಯಾ ಖನಿಜಗಳನ್ನು ಬಳಸಿ ಚಿಕಿತ್ಸೆ ಮಾಡುವವರನ್ನು ವಿಶೇಷವಾಗಿ ಸಂದರ್ಶಿಸಲಾಯಿತು, ಆದರೆ ಆಯ್ಕೆಗೆ ವ್ಯವಸ್ಥಿತವಾದ ಕೋರ್ಸ್(ಶೈಕ್ಷಣಿಕ ಕಾರ್ಯಕ್ರಮ)ಗಳಿರಲಿಲ್ಲ, ಮತ್ತು ಹಲವಾರು ಕಾಲೇಜುಗಳಲ್ಲಿ ಆ ಚಿಕಿತ್ಸಾ ಕ್ರಮಗಳ ಬಳಕೆಯ ಕೊರತೆ ಇದ್ದವು. ಪ್ರಕೃತಿ ಚಿಕಿತ್ಸಕರು ತಮಗೆ ತೋಚಿದ ಚಿಕಿತ್ಸಾ ಕ್ರಮಗಳನ್ನು ಆಯ್ಕೆ ಮಾಡಿಕೊಳ್ಳುತ್ತಾರೆಂಬ ಭಾವನೆಗೆ ಸಮಿತಿಯು ಬಂದಿತು. ಇದಲ್ಲದೆ ವಿವಿಧ ಪಠ್ಯಪುಸ್ತಕಗಳಲ್ಲಿ ವಿವಿರಿಸಿದ ಬೇರೆ ಬೇರೆ ರೀತಿಯ ಕಾರ್ಯವಿಧಾನ ಹಾಗು ಕ್ರಮಗಳು ಒಂದರಮೇಲೊಂದು ವ್ಯಾಪಕವಾಗಿ ಪಸರಿಸುವ ಕಾರಣ ಯಾವುದೊ ಒಂದು ವಿಧಾನವನ್ನು ವಿಶೇಷವಾಗಿ ಹೇಳಿಕೊಡುವ ಸಾಧ್ಯತೆಯಿಲ್ಲ ಎಂಬ ಆಭಿಪ್ರಾಯಕ್ಕೆ ಕೂಡ ಸಮಿತಿಯು ಬಂತು.
ಭಾರತ

ಭಾರತದಲ್ಲಿ ಪ್ರಕೃತಿಚಿಕಿತ್ಸೆ ಮತ್ತು ಯೋಗ ವಿಜ್ಞಾನದಲ್ಲಿ ಪದವಿಯನ್ನು {ಬಾಚುಲರ್ ಆಫ್ ನೇಚರೊಪತಿ ಅಂಡ್ ಯೋಗಿಕ್ ಸೈನ್ಸಸ್ಸ್ (BNYS)} ನೀಡುವ ಐದುವರೆ ವರ್ಷ ಅವಧಿಯ ಕೋರ್ಸ್ ಇದೆ.
ಭಾರತದಲ್ಲಿ ಒಟ್ಟು ಸುಮಾರು 11 ಕಾಲೇಜುಗಳಂಟು, ಅದರಲ್ಲಿ ನಾಲ್ಕು ಕಾಲೇಜುಗಳು ತಮಿಳುನಾಡು ರಾಜ್ಯದಲ್ಲಿದೆ.

ಭಾರತ ಸರಕಾರದ ಆರೋಗ್ಯ ಮತ್ತು ಕುಟುಂಬ ಕಲ್ಯಾಣ ಮಂತ್ರಾಲಯದ, AYUSH (ಆಯುಷ್) ಇಲಾಖೆಯ ಅಡಿಯಲ್ಲಿ ಭಾರತೀಯ ವೈದ್ಯ ಪದ್ಧತಿಗಳ ಕೆಳಗೆ, ಪ್ರಕೃತಿ ಚಿಕಿತ್ಸೆ ಮತ್ತು ಯೋಗವನ್ನು ವಿಗಂಡಿಸಲಾಗಿದೆ.

ಭಾರತ ಸರಕಾರವು ಆರೋಗ್ಯ ಮತ್ತು ಕುಟುಂಬ ಕಲ್ಯಾಣ ಮಂತ್ರಾಲಯದ ಅಡಿಯಲ್ಲಿ 1969ರಲ್ಲಿ ಸ್ವಾಯತ್ತ ಸಂಸ್ಥಯಾಗಿ "ಆಯುರ್ವೇದ, ಯೋಗ ಮತ್ತು ಪ್ರಕೃತಿ ಚಿಕಿತ್ಸೆ, ಯುನಾನಿ, ಸಿದ್ದಿ ಮತ್ತು ಹೋಮಿಯೋಪತಿ ಯ ಸಂಶೋಧನೆಯ ರಾಷ್ಟ್ರೀಯ ಪರಿಷತ್ "ಯನ್ನು ಸ್ಥಾಪಿಸಿತು. 1978ರವರೆಗೆ, ಪರ್ಯಾಯ ವೈದ್ಯಕೀಯ ಶಾಸ್ತ್ರಗಳಲ್ಲಿ ಸಂಶೋಧನೆ ಈ ಸಂಸ್ಥೆಯ ಜವಾಬ್ದಾರಿಯಾಗಿತ್ತು. ಈ ಆವಧಿಯಲ್ಲಿ, ಪ್ರಕೃತಿ ಚಿಕಿತ್ಸೆಯ ಅಭಿವೃದ್ದಿಯನ್ನು ಆರೋಗ್ಯ ಮತ್ತು ಕುಟುಂಬ ಕಲ್ಯಾಣ ಮಂತ್ರಲಾಯವು ನೋಡಿಕೊಳ್ಳುತಿತು. ಈ ಸಂಯುಕ್ತ ಪರಿಷತಯನ್ನು ಮಾರ್ಚಿ 1978ರಲ್ಲಿ ವಿಭಜಿಸಿ ನಾಲ್ಕು ಸ್ವತಂತ್ರ - ಆಯುರ್ವೇದ ಮತ್ತು ಸಿದ್ದ, ಯುನಾನಿ, ಹೋಮಿಯೋಪತಿ, ಹಾಗು ಯೋಗ ಮತ್ತು ಪ್ರಕೃತಿ ಚಿಕಿತ್ಸೆ - ಅಧ್ಯಯನ ಮಂಡಳಿಗಳನ್ನು ರಚಿಸಲಾಯಿತು.

ಪುಣೆಯಲ್ಲಿ 22 ಡಿಸೆಂಬರ್ 1986 ರಂದು ರಾಷ್ಟ್ರೀಯ ಪ್ರಕೃತಿ ಚಿಕಿತ್ಸೆ ಸಂಸ್ಠೆಯನ್ನು ಸ್ಥಾಪಿಸಲಾಯಿತು. ಈ ಸಂಸ್ಥೆ ಭಾರತಾದಾದ್ಯಂತ ಹಲವಾರು ಪ್ರಕೃತಿ ಚಿಕಿತ್ಸೆಯ ಕ್ರಮಗಳನ್ನು ಪ್ರಮಾಣಕವಾಗಿಸುವ, ಲಭ್ಯವಿರುವ ಪ್ರಕೃತಿ ಚಿಕಿತ್ಸೆ ವಿಧಾನಗಳ ಜ್ಞಾನವನ್ನು ಅದರ ಉಪಯೋಗಗಳನ್ನು ಸಂಶೋಧನೆಗಳ ಮೂಲಕ ದೇಶಾದಾದ್ಯಂತ ಪ್ರಚಾರಮಾಡುವ ಕೆಲಸ ಮಾಡುತ್ತದೆ. ಈ ಸಂಸ್ಥೆಯ ಆಡಳಿತ ಮಂಡಳಿಗೆ ಆಧ್ಯಕ್ಷರು - ಕೇಂದ್ರ ಆರೋಗ್ಯ ಸಚಿವರು.
ಉತ್ತರ ಅಮೇರಿಕ

ಕೆನಡಾದ ಐದು ಪ್ರಾಂತ್ಯಗಳಲ್ಲಿ,ಹದಿನೈದು US ರಾಜ್ಯಗಳಲ್ಲಿ ಹಾಗು ಡಿಸ್ಟ್ರಿಕ್ಟ್ ಆಫ್ ಕೊಲಂಬಿಯ ದಲ್ಲಿ ಮಾತ್ರ ಉತ್ತರ ಆಮೇರಿಕಾದಿಂದ ಮಾನ್ಯತೆ ಪಡೆದ ಶಾಲೆಗಳಿವೆ.ಅಲ್ಲಿನ ಪ್ರಕೃತಿಚಿಕಿತ್ಸೆ ಶಾಲೆಯಲ್ಲಿ ಓದಿರುವ ಪ್ರಕೃತಿ ಚಿಕಿತ್ಸಕರು ಮಾತ್ರ ND ಯಾ NMD ಬಿರುದುಗಳನ್ನು ಬಳಸಬಹುದು. ಮಿಕ್ಕ ಕಡೆ, "ನೇಚರೊಪಾತ್", "ನೇಚರೊಪತಿಕ್ ಡಾಕ್ಟರ್" ಯಾ "ಡಾಕ್ಟರ್ ಆಫ್ ನಾಚುರಲ್ ಮೆಡಿಸಿನ್" ಎಂಬ ಬಿರುದುಗಳಿಗೆ ಅಂತಹ ಮಾನ್ಯತೆ ಅಥವಾ ರಕ್ಷಣೆಯಿಲ್ಲ.

ಉತ್ತರ ಆಮೇರಿಕಾದಲ್ಲಿ ಪ್ರಕೃತಿ ಚಿಕಿತ್ಸೆಯನ್ನು ನಿಯಂತ್ರಿಸುವ ಬೇರೆಬೇರೆ ಆಡಳಿತಪ್ರದೇಶದಲ್ಲಿ ಪ್ರಕೃತಿ ಚಿಕಿತ್ಸಕರಿಗೆ ಅವಕಾಶ ಕಲ್ಪಿಸುವ, ಸ್ಥಳೀಯವಾಗಿ ವ್ಯತ್ಯಾಸವಾಗಿರುವ ಹಲವಾರು ನಿಯಮಾವಳಿಗಳನ್ನು ಹೊಂದಿದೆ. ಕೆಲವು ಪ್ರದೇಶಗಳು ಚಿಕ್ಕ ಶಸ್ತ್ರಚಿಕಿತ್ಸೆಗಳಿಗೆ, ಪ್ರಿಸ್ಕ್ರಿಪ್ಷನ್ ಡ್ರರ್ಗ್ಸ್ (ವೈದ್ಯರ ಲಿಖಿತ ಸಲಹೆಯ ಮೇರೆಗೆ ಮಾತ್ರವೆ ಸಿಗುವ ಔಷಧಗಳು), ಸ್ಪೈನಲ್ ಮನಿಪುಲೇಷನ್ಸ್‌, ಹೆರಿಗೆ ಶಾಸ್ತ್ರ ಮತ್ತು ಸ್ತ್ರೀರೋಗಶಾಸ್ತ್ರಗಳನ್ನು ಆಳವಡಿಸಿಕೊಳ್ಳಲು ಅವಕಾಶ ಕಲ್ಪಿಸಿಕೊಟ್ಟರೆ, ಬೇರೆ ಕೆಲವು ಪ್ರದೇಶಗಳು ಪ್ರಕೃತಿ ಚಿಕಿತ್ಸಾ ಕ್ರಮಗಳಿಂದ ಇವುಗಳನ್ನು ಬೇರ್ಪಡಿಸಿವೆ.
ಕೆನಡಾ

ಕೆನಡಾದ ಐದು ಪ್ರಾಂತ್ಯ- ಬ್ರಿಟಿಷ್ ಕೊಲಂಬಿಯಾ, ಮಾನಿಟೊಬ, ನೋವ ಸ್ಕಾಟಿಯ, ಒಂಟಾರಿಯೋ, ಮತ್ತು ಸಾಸ್ಕಟ್ ಚೆವಾನ್-ಗಳಲ್ಲಿ ಪ್ರಕೃತಿಚಿಕಿತ್ಸಕರಿಗೆ ಪರವಾನಿಗೆಯನ್ನು ನೀಡಲಾಗತ್ತದೆ. ಬ್ರಿಟಿಷ್ ಕೊಲಂಬಿಯಾ ಪ್ರಕೃತಿಚಿಕಿತ್ಸಾ ವಿಧಾನವನ್ನು 1936ರಿಂದಲೂ ನಿಯಂತ್ರಿಸುತ್ತಿದೆ. ಮೇಲಾಗಿ, ND ಪರವಾನಿಗೆ ಪಡೆದಿರುವವರು ಔಷಧಗಳನ್ನು ಸೂಚಿಸಲು ಹಾಗು ಚಿಕ್ಕ ಶಸ್ತ್ರಚಿಕಿತ್ಸೆಗಳನ್ನು ಮಾಡಲು ಕೆನಡಾದ ಈ ಪ್ರಾಂತ್ಯದಲ್ಲಿ ಮಾತ್ರವೆ ಸಾಧ್ಯವಿದೆ.
ಯುನೈಟೆಡ್ ಸ್ಟೇಟ್ಸ್ (ಅಮೇರಿಕಾ ಸಂಯುಕ್ತ ಸಂಸ್ಥಾನ)

* US ಕಾನೂನುವ್ಯಾಪ್ತಿಯಲ್ಲಿ ಪ್ರಕೃತಿ ಚಿಕಿತ್ಸೆಯನ್ನು ನಿಯಂತ್ರಿಸುವ ಆಥವಾ ಪರವಾನಿಗೆ ನೀಡುವ ಪ್ರದೇಶಗಳು : ಅಲಾಸ್ಕಾ, ಅರಿಜೋನ, ಕ್ಯಾಲಿಫೋರ್ನಿಯ, ಕಾನೆಕ್ಟಿಕಟ್, ಡಿಸ್ಟ್ರಿಕ್ಟ್ ಆಫ್ ಕೊಲಂಬಿಯ, ಹಾವಯಿ, ಇದಾಹೊ, ಕಾನ್ಸಾಸ್, ಮೈನ್, ಮಿನ್ನೆಸೊಟ, ಮೊಂಟಾನ, ನ್ಯೂ ಹಾಂಪ್ ಶೈರ್, ಒರೆಗಾನ್, ಪೊರ್ಟೋ ರಿಕೋ, US ವರ್ಜಿನ್ ಐಲ್ಯಾಂಡ್ಸ್, ಉತಾ, ವೆರ್ಮೋಂಟ್, ಮತ್ತು ವಾಷಿಂಗ್ಟನ್.
ಇದಲ್ಲದೆ, ಪ್ಲೋರಿಡಾ ಮತ್ತು ವರ್ಜಿನಿಯ ಪ್ರದೇಶಗಳು ಗ್ರಾಂಡ್ ಫಾದರ್ ಕ್ಲಾಸ್ (ಒಂದು ಬಗೆಯ ಷರತ್ತು)ಅಡಿಯಲ್ಲಿ ಪ್ರಕೃತಿ ಚಿಕಿತ್ಸಕರಿಗೆ ಪರವಾನಿಗೆಯನ್ನು ಕೊಡುತ್ತದೆ.
:
:* ಕಾನೂನಿನ ವ್ಯಾಪ್ತಿಯಲ್ಲಿ ಪ್ರಿಸ್ಕ್ರಿಪ್ಷನ್ ಡರ್ಗ್ಸ್ ಗಳಿಗೆ ಅನುಮತಿ ನೀಡಿರುವ US ಪ್ರದೇಶಗಳೆಂದರೆ: ಅರಿಜೋನ, ಕ್ಯಾಲಿಫೋರ್ನಿಯ, ಡಿಸ್ಟ್ರಿಕ್ಟ್ ಆಫ್ ಕೊಲಂಬಿಯ, ಹಾವಯಿ, ಇದಾಹೊ, ಕಾನ್ಸಾಸ್, ಮೈನ್, ಮೊಂಟಾನ, ನ್ಯೂ ಹಾಂಪ್ ಶೈರ್, ಒರೆಗಾನ್, ಉತಾ, ವೆರ್ಮೋಂಟ್, ಮತ್ತು ವಾಷಿಂಗ್ಟನ್.
:* ಕಾನೂನಿನವ್ಯಾಪ್ತಿಯಲ್ಲಿ ಚಿಕ್ಕ ಶಸ್ತ್ರಚಿಕಿತ್ಸೆಗೆ ಅವಕಾಶ ಕಲ್ಪಿಸಿರುವ US ಪ್ರದೇಶಗಳೆಂದರೆ:
ಅರಿಜೋನ, ಡಿಸ್ಟ್ರಿಕ್ಟ್ ಆಫ್ ಕೊಲಂಬಿಯ, ಇದಾಹೊ, ಕಾನ್ಸಾಸ್, ಮೈನ್, ಮೊಂಟಾನ, ಒರೆಗಾನ್, ಉತಾ, ವೆರ್ಮೋಂಟ್, ಮತ್ತು ವಾಷಿಂಗ್ಟನ್.

* ಪ್ರಕೃತಿಚಿಕಿತ್ಸಾ ಪದ್ಧತಿಯನ್ನು ನಿರ್ದಿಷ್ಟವಾಗಿ ನಿಷೇಧಿಸುವ US ರಾಜ್ಯಗಳು: ಸೌತ್ ಕರೊಲಿನ, ಮತ್ತು ಟೆನ್ನಿಸಿ.

ಉತಾ ರಾಜ್ಯವನ್ನು ಹೊರತುಪಡಿಸಿ ಬೇರೆ ಪ್ರದೇಶಗಳಲ್ಲಿ ಪ್ರಕೃತಿ ಚಿಕಿತ್ಸೆ ವೈದ್ಯರು ತಮ್ಮ ಪದವಿ ಶಿಕ್ಷಣದ ನಂತರ ವೃತ್ತಿಯನ್ನು ಪ್ರಾರಂಭಿಸುವ ಮೊದಲು ಆಸ್ಪತ್ರೆಯಲ್ಲಿ ಆಭ್ಯಾಸ (ರೆಸಿಡೆನ್ಸಿ) ನಡೆಸಬೇಕೆಂಬ ಕಡ್ದಾಯವೇನಿಲ್ಲ.
ಯುನೈಟೆಡ್ ಕಿಂಗ್‌ಡಮ್‌

ಯುನೈಟೆಡ್ ಕಿಂಗ್ಡಮ್ ನಲ್ಲಿ ಪ್ರಕೃತಿ ಚಿಕಿತ್ಸೆ ವೃತ್ತಿಯನ್ನು ನಿಯಂತ್ರಿಸಲು ಸರಕಾರಿ ಪ್ರಾಯೋಜಿತ ನಿಬಂಧನೆಗಳು ಇಲ್ಲದ ಕಾರಣ ಪ್ರಕೃತಿಚಿಕಿತ್ಸಕರು ಸಾಮಾನ್ಯವಾಗಿ ಅನಿಯಂತ್ರಿತರಾಗಿದ್ದಾರೆ. ನೊಂದಾಯಿಸಿಕೊಳ್ಳುವ ಅತ್ಯಂತ ದೊಡ್ಡ ಸಂಸ್ಥೆ- ದಿ ಜೆನರಲ್ ಕೌನ್ಸಿಲ್ ಅಂಡ್ ರೆಜಿಸ್ಟರ್ ಆಫ್ ನೇಚರೊಪಾತ್ಸ್, UK ಯಲ್ಲಿ ಮೂರು ಕೋರ್ಸ್ಗಳನ್ನು ಮಾನ್ಯತೆ ಮಾಡಿದೆ, ಇವುಗಳಲ್ಲಿ ಎರಡನ್ನು - ಬ್ರಿಟಿಷ್ ಕಾಲೇಜ್ ಆಫ್ ಒಸ್ಟಿಯೊಪಾತಿಕ್ ಮೆಡಿಸಿನ್ ಹಾಗು ದಿ ಕಾಲೇಜ್ ಆಫ್ ಒಸ್ಟಿಯೊಪಾತ್ಸ್ ಎಜುಕೇಷನಲ್ ಟ್ರಸ್ಟ್ - ಒಸ್ಟಿಯೊಪಾತಿಕ್ (ಮೂಳೆವೈದ್ಯ ಶಾಸ್ತ್ರ) ಶಾಲೆಗಳಲ್ಲಿ; ಇದಲ್ಲದೆ ಯುನಿವೆರ್ಸಿಟಿ ಆಫ್ ವೆಸ್ಟ್ ಮಿನಿಸ್ಟರ್ ಸೂಕ್ಲ್ ಆಫ್ ಇಂಟಿಗ್ರೇಟೆಡ್ ಹೆಲ್ತ್ ನಡಿಯಲ್ಲಿ ಬಿ.ಎಸ್ಸಿ. ಹೆಲ್ತ್ ಸೈನ್ಸ್ (ನೇಚರೊಪತಿ)ಯ ಕೋರ್ಸ್ (ಆರೋಗ್ಯ ವಿಜ್ಞಾನ(ಪ್ರಕೃತಿ ಚಿಕಿತ್ಸೆ)ದ ಬಿ.ಎಸ್ಸಿ ಪದವಿ).

ಇದಲ್ಲದೆ ಅಸೋಸಿಯೆಷನ್ ಆಫ್ ನೇಚರೊಪತಿಕ್ ಪ್ರಾಕ್ಟಿಷನರ್ಸ್ ಮತ್ತು ದಿ ಬ್ರಿಟಿಷ್ ನೇಚರೊಪತಿಕ್ ಅಸೋಸಿಯೆಷನ್ ಎಂಬ ಎರಡು ಪ್ರಕೃತಿ ಚಿಕಿತ್ಸಕರ ಒಕ್ಕೂಟಗಳಿದೆ.
ಸಾಕ್ಷ್ಯಾಧಾರ

ಯಾವುದೇ ರೀತಿಯ ಭದ್ರವಾದ ವೈಜ್ಞಾನಿಕ ಬುನಾದಿ ಇಲ್ಲದ
ಪ್ರಕೃತಿಚಿಕಿತ್ಸೆಯಂತಹ ನೈಸರ್ಗಿಕ ವೈದ್ಯಶಾಸ್ತ್ರಗಳನ್ನು ಪರೀಕ್ಷಿಸಲು ಸಾಕ್ಷಿ-ಆಧಾರಿತ ಔಷಧ ವೈದ್ಯಶಾಸ್ತ್ರ (EBM)- ಸೂಕ್ತವಾದ ಮಾರ್ಗೋಪಾಯವೆಂದು ಶಿಫಾರಸು ಮಾಡಲಾಗಿದೆ.
ಆಸ್ಟ್ರೇಲಿಯಾದಲ್ಲಿ ನಡೆಸಿದ ಸಮೀಕ್ಷೆಯೊಂದರ ಪ್ರಕಾರ ಅಲ್ಲಿನ ಸಾಂಪ್ರದಾಯಿಕ ಪ್ರಕೃತಿ ಚಿಕಿತ್ಸಕರು EBM ತಮ್ಮ ಜೀವತತ್ವವಾದ ಮತ್ತು ಸಮಗ್ರತಾ ಸಿದ್ದಾಂತ ತತ್ವಗಳ ಮೇಲಿನ ತಾತ್ವಿಕ ಹಲ್ಲೆಯೆಂದು ಭಾವಿಸಿದ್ದಾರೆ. ಅವರು ಪ್ರಕೃತಿ ಚಿಕಿತ್ಸಾ ಪದ್ಧತಿಯ ಸಮಗ್ರತೆಯನ್ನು ಪ್ರತಿಪಾದಿಸುತ್ತಾರೆ. ಆಸ್ಟ್ರೇಲಿಯಾದಲ್ಲಿ ಸಮೀಕ್ಷೆಯಲ್ಲಿ ಪಾಲ್ಗೊಂಡ ಪ್ರಕೃತಿಚಿಕಿತ್ಸಕರಿಗೆ EBM ಯನ್ನು ಆರ್ಥೈಸಿಕೊಂಡು ಅದರ ತತ್ವಗಳನ್ನು
ಅಳವಡಿಸಿಕೊಳ್ಳುವಲ್ಲಿ ತೊಂದರೆಯಾಗಿರಬಹುದು. ಸಾಮಾನ್ಯ ಜನತೆ ದಿನೆದಿನೆ ಪ್ರಕೃತಿಚಿಕಿತ್ಸೆಯನ್ನು ಒಪ್ಪಿಕೊಳ್ಳತೊಡಗಿದರೂ ಕೂಡ, ವೈದ್ಯಕೀಯ ಸಮುದಾಯದ ಇತರ ಸದಸ್ಯರು ಪ್ರಕೃತಿಚಿಕಿತ್ಸೆಯನ್ನು ವಿಮರ್ಶಾತ್ಮಕ ದೃಷ್ಟಿಯಿಂದ ನೋಡುತ್ತಾರೆ, ಕೆಲವರಂತು ಅದನ್ನು ತಿರಸ್ಕರಿಸುತ್ತಾರೆ.
ಪ್ರಕೃತಿಚಿಕಿತ್ಸೆ ಬಗೆಗಿನ ಹೆಚ್ಚಿದ ವೈಜ್ಞಾನಿಕ ಮಾಹಿತಿಯು, ಉತ್ತಮ ರೀತಿಯ ಚಿಕಿತ್ಸಾಕ್ರಮಗಳನ್ನು ಆಳವಡಿಸಿಕೊಳ್ಳುವುದರೊಂದಿಗೆ ಸುಧಾರಿತ ವೈದ್ಯಕೀಯ ಚಿಕಿತ್ಸಾಕ್ರಮ ಹಾಗು ಆರ್ಥಿಕ ದೃಷ್ಟಿಯಿಂದ ಒಳ್ಳೆಯ ಸ್ವಾಸ್ಥ್ಯ-ಆರೈಕೆ ವ್ಯವಸ್ಥೆ ಕಲ್ಪಿಸುತ್ತದೆ. ಪ್ರಕೃತಿಚಿಕಿತ್ಸಕರು ತಮ್ಮನ್ನು ಹೊಸ ಸಂಶೋಧನೆ, ನವೀನ ವೈದ್ಯಕೀಯ ತತ್ವಗಳನ್ನು, ತಮ್ಮ ವೈದ್ಯಕೀಯ ಸೇವೆಯಲ್ಲಿ ಆಳವಡಿಸಿಕೊಳ್ಳುತ್ತಿರುವ ಕಾರಣ, ಅವರ ವೃತ್ತಿಯಲ್ಲಿ ಹೆಚ್ಚಿನ ಮನ್ನಣೆ ದೊರೆಯುತ್ತಿದೆ. ಪ್ರಕೃತಿಚಿಕಿತ್ಸೆ ವಿಧಾನದ ಸುರಕ್ಷತೆ, ಸಾಮಾನ್ಯವಾದ ತೊಂದರೆಗಳನ್ನು ತಡೆಗಟ್ಟುವಲ್ಲಿ ಪ್ರಕೃತಿಚಿಕಿತ್ಸೆ ಎಷ್ಟು ಸಹಕಾರಿಯೆಂದು ನಿರ್ಣಯಿಸಲು ಪ್ರಕೃತಿಚಿಕಿತ್ಸಕರು ಹಾಗು ವೈದ್ಯಶಾಸ್ತ್ರ ವೈದ್ಯರ ನಡುವಿನ ಸಹಯೋಗವು ಹೆಚ್ಚುತ್ತಿದೆ. ಮೇಲಾಗಿ, ಪರಿಣಾಮಕಾರಿಯಾದ ವೆಚ್ಚ ವಿಧಾನದಲ್ಲಿ ರೋಗಿಯ ಆರೋಗ್ಯವನ್ನು ಪ್ರಕೃತಿ ಚಿಕಿತ್ಸೆ ವಿಧಾನವು ಹೆಚ್ಚಿಸುತ್ತದಯೆ ಎಂದು ನಿರ್ದರಿಸಲು ಕೂಡ ಈ ಸಹಯೋಗ ಸಹಕಾರಿಯಾಗಿದೆ. ಜರ್ಮನಿಯಲ್ಲಿ, ಪ್ರಕೃತಿ ಚಿಕಿತ್ಸೆ ವಿಧಾನದಡಿಯಲ್ಲಿ ಸೇರದ ಆನೇಕ ಚಿಕಿತ್ಸೆಗಳನ್ನು (ಕಾಯಿಲೆ ವಾಸಿ ಮಾಡುವ ಚಿಕಿತ್ಸಾ ಪದ್ದತಿ)ರಿಪ್ಲೇಕ್ಸಾಲಜಿ ಎಂಬ ವೈಜ್ಞಾನಿಕವಾಗಿ ನಂಬಬಹುದಾದ ಚಿಕಿತ್ಸೆಗಳೆಂದು ಕೊಡಲಾಗುತಿದೆ. ಆದರೆ, ರಿಪ್ಲೇಕ್ಸಾಲಜಿ (ಕಾಯಿಲೆ ವಾಸಿ ಮಾಡುವ ಚಿಕಿತ್ಸಾ ಪದ್ದತಿ)ಸಂಪ್ರದಾಯ ಬದ್ಧವಾದ ಕ್ರಮವಲ್ಲ, ಹಾಗು ಇದಕ್ಕೂ ಗಂಭೀರವಾದ ಪ್ರಕೃತಿಚಿಕಿತ್ಸಾ ವಿಧಾನಗಳೊಂದಿಗೆ ಯಾವುದೆ ಹೋಲಿಕೆಯಿಲ್ಲ. ಅದು ಅಲ್ಲದೆ, ರಿಪ್ಲೇಕ್ಸಾಲಜಿಗೆ ಯಾವುದೆ ರೀತಿಯ ವೈಜ್ಞಾನಿಕ ತಳಹದಿಯಿಲ್ಲ. ರಿಪ್ಲೇಕ್ಸಾಲಜಿಗೆ (ಕಾಯಿಲೆ ವಾಸಿ ಮಾಡುವ ಚಿಕಿತ್ಸಾ ಪದ್ದತಿ)ಪ್ರತಿಯಾಗಿ ನಿಜವಾದ ಪ್ರಕೃತಿ ಚಿಕಿತ್ಸಾ ವಿಧಾನ, ಅಧುನಿಕ ವೈದ್ಯಶಾಸ್ತ್ರಕ್ಕೆ ಪರ್ಯಾಯವಲ್ಲದ, ಆದರೆ ಪೂರಕವಾದ ಚಿಕಿತ್ಸಾ ಕ್ರಮವೆಂದು ಪರಿಗಣಿಸಲಾಗುತ್ತದೆ.
ಟೀಕೆಗಳು

ಪ್ರಕೃತಿಚಿಕಿತ್ಸೆ ವಿಧಾನವು ದೃಢಪಡಿಸಿರದ, ತಪ್ಪೆಂದು ತೋರಿಸಲ್ಪಟ್ಟ ಹಾಗು ಇತರ ವಿವಾದಾತ್ಮಕ ಪರ್ಯಾಯ ವೈದ್ಯಕೀಯ ಚಿಕಿತ್ಸಾ ಕ್ರಮಗಳ ಮೇಲಿನ ಅವಲಂಬನೆ; ಜೀವತತ್ವಗಳ ತೀವ್ರವಾದ ಮೂಲಭೂತ ಪ್ರತಿಪಾದನೆಯಿಂದಾಗಿ ಪ್ರಕೃತಿಚಿಕಿತ್ಸಾ ಕ್ರಮಗಳನ್ನು ಖಂಡಿಸಲಾಗುತ್ತದೆ. ಪ್ರರ್ಯಾಯ ವೈದ್ಯಚಿಕಿತ್ಸಾ ಕ್ರಮಗಳ ಹಾಗೆಯೆ, ಈ ಪದ್ಧತಿಯಲ್ಲೂ ರೋಗವನ್ನು ತಪ್ಪಾಗಿ ನಿರ್ಧರಿಸುವ ಅಪಾಯವಿದೆ; ಆದರೆ ಈ ಆಪಾಯ ತರಬೇತಿಯ ಮಟ್ಟಕ್ಕೆ ತಕ್ಕ ಹಾಗೆ ಕಡಿಮೆಯಾಗಬಹುದು. ಪ್ರಕೃತಿಚಿಕಿತ್ಸೆ ವಿಧಾನದಲ್ಲಿ ಚಿಕಿತ್ಸೆ ಪಡೆಯುವ ಯತ್ನದಲ್ಲಿ ಕೆಲವೊಮ್ಮೆ ರೋಗಿಯು ಪ್ರಕೃತಿಚಿಕಿತ್ಸಕರಿಂದ ನಿರ್ಧರಿಸಲಾಗದ ರೋಗಗಳಿಗೆ ಯಾವದೇ ರೀತಿಯ ಚಿಕಿತ್ಸೆ ಮಾಡಿಸಿಕೊಳ್ಳದಿರುವ ಅಪಾಯವಿದೆ. ಕೆಲವು ಪ್ರಕೃತಿಚಿಕಿತ್ಸಾ ವಿಧಾನ-ಹೋಮಿಯೋಪತಿ ಮತ್ತು ಇರ್ರಿಡಾಲಜಿ-ಗಳನ್ನು ಹುಸಿವಿಜ್ಞಾನ ಅಥವಾ ಕಪಟ ವೈದ್ಯವೆಂದು ಪರಿಗಣಿಸಲಾಗುತ್ತದೆ. ಅಸಹಜ ಯಾ ಕೃತಕ ವಿಧಾನಕ್ಕೆ ಹೋಲಿಸಿದರೆ, ನೈಸರ್ಗಿಕ -ಕ್ರಮ ಹಾಗು ನೈಸರ್ಗಿಕ ರಾಸಾಯನಿಕಗಳು ಯಾವಾಗಲು ಸುರಕ್ಷಿತ ಅಥವಾ ಹೆಚ್ಚು ಪರಿಣಾಮಕಾರ ವಿಧಾನವೇನಲ್ಲ.

ಪ್ರಕೃತಿಚಿಕಿತ್ಸರನ್ನು ಒಳಗೊಂಡಂತೆ ಅವೈಜ್ಞಾನಿಕ ಆರೋಗ್ಯ ಚಿಕಿತ್ಸಕರು ಅವೈಜ್ಞಾನಿಕ ವಿಧಾನಗಳನ್ನು ಬಳಸುತ್ತಾರೆ; ಅದೂ ಅಲ್ಲದೆ, ಜನರಿಗೆ ಆರೋಗ್ಯದ ಬಗ್ಗೆ ಹೆಚ್ಚಿನ ಜ್ಞಾನವಿಲ್ಲದ ಕಾರಣ ಇಂತಹ ಸೇವೆಯನ್ನು ನೀಡುವವರ ಮಾತಿನ ಮೇಲೆ ನಂಬಿಕೆಯಿಟ್ಟು ಮೊಸಹೋಗಬೇಕಾಗುತ್ತದೆ. ಕಪಟವೈದ್ಯರು ಜನರಿಗೆ ತೊಂದರೆ ಕೂಡುವುದೆ ಅಲ್ಲದೆ ವೈಜ್ಞಾನಿಕ ಸಂಶೋಧನೆಗಳಿಗೆ ಅಡ್ದಿಪಡಿಸುತ್ತಾರೆ, ಹೀಗಾಗಿ ಇದನ್ನು ಸಂಪೂರ್ಣವಾಗಿ ನಿಷೇಧಿಸಬೇಕೆಂದು ವಿಲಿಯಂ ಟಿ. ಜಾರ್ವಿಸ್ ಹೇಳುತ್ತಾರೆ.

ನಾಷನಲ್ ಕೌನ್ಸಿಲ್ ಎಗೇನ್ಸಟ್ ಹೆಲ್ತ್ ಪ್ರಾಢ್ ಹಾಗು ಕ್ವಾಕ್ ವಾಚ್ ನ ಸ್ಟೀಫನ್ ಬಾರೆಟ್ ಪ್ರಕೃತಿಚಿಕಿತ್ಸೆಯ ತತ್ವಸಿದ್ಧಂತ ತೀರ ಸರಳವಾಗಿದ್ದು, ಕಪಟವೈದ್ಯದಿಂದ ಬೇರ್ಪಡಿಸಲಾಗದ ಅನೇಕ ಕ್ರಮಗಳಿಂದ ಕೂಡಿದೆ ಎಂದು ಹೇಳುತ್ತಾನೆ.

ಮೆಡ್ಸ್ಕೇಪ್ ಜನರಲ್ ಮೆಡಿಸಿನ್ ಎಂಬ ನಿಯತಕಾಲಿಕೆಯಲ್ಲಿ ಕೆ.ಸಿ. ಅಟ್ವುಡ್ ಹೀಗೆ ಬರೆಯುತ್ತಾರೆ: ಈಗ ಪ್ರಕೃತಿಚಿಕಿತ್ಸಕರು ತಮ್ಮನ್ನು ತಾವೇ ಸಾಂಪ್ರದಾಯಿಕ ಮತ್ತು ನೈಸರ್ಗಿಕ ಚಿಕಿತ್ಸಾ ವಿಧಾನಗಳಲ್ಲಿ ನುರಿತ "ಪ್ರಾಥಮಿಕ ಚಿಕಿತ್ಸಾ ವೈದ್ಯರೆಂದು" ಕರೆದುಕೊಳ್ಳುತ್ತಾರೆ. ಆದರೆ ಅವರ ತರಬೇತಿ, ವೈದ್ಯಕೀಯ ಶಾಸ್ತ್ರವನ್ನು ಕಲಿತ ಪ್ರಾಥಮಿಕ ಚಿಕಿತ್ಸಕರಿಗೆ ಹೋಲಿಸಿದರೆ ತೀರಾ ಕಡಿಮೆ. ಅದೂ ಅಲ್ಲದೆ, ಅವರು ಓದುವ ಪಠ್ಯವನ್ನು ಪರೀಕ್ಷಿಸಿದಾಗ, ಅದರಲ್ಲಿ ಹಲವಾರು ಹುಸಿವೈಜ್ಞಾನಿಕ, ಪರಿಣಾಮಕಾರಿಯಲ್ಲದ, ನೀತಿಗೆ ವಿರುದ್ಧವಾದ ಹಾಗು ಅಪಾಯಕಾರಿಯಾದ ಅನೇಕ ವಿಧಾನಗಳಿವೆ." ಮತ್ತೊಂದು ಲೇಖನದಲ್ಲಿ, ಆಟ್ವುಡ್ ಹೀಗೆ "ಪ್ರಕೃತಿ ಚಿಕಿತ್ಸಕರನ್ನು ತಮ್ಮ ಸಹದ್ಯೋಗಿಗಳೆಂದು ಪರಿಗಣಿಸುವ ವೈದ್ಯರ ಕ್ರಮ ಆಧುನಿಕ ವೈದ್ಯಕೀಯ ಶಾಸ್ತ್ರದ ಮೂಲಭೂತ ನೀತಿಗಳ ವಿರುದ್ಧ. ಪ್ರಕೃತಿಚಿಕಿತ್ಸಕರನ್ನು "ಅವೈಜ್ಞಾನಿಕ ವೃತ್ತಿಗಾರರು" ಎಂದು ಪರಿಗಣಿಸದೆ ಇದ್ದರೆ, ಆಗ ಈ ಪದಪ್ರಯೋಗಕ್ಕೆ ಆರ್ಥವೆ ಇಲ್ಲ. ಕಪಟವೈದ್ಯವನ್ನು ಬಯಲು ಮಾಡುವ ಮತ್ತೊಂದು ಲೇಖನದಲ್ಲಿ, ಅದರ ಲೇಖಕನು ಪೂರ್ವಗ್ರಹಿಪೀಡಿತನಾಗಿರದೆ, ವೈದ್ಯನಾಗಿ ತನ್ನ ನೈತಿಕ ಕರ್ತವ್ಯವನ್ನು ಮಾತ್ರ ನಿರ್ವಹಿಸುತ್ತಿರುವುದಾಗಿ ಗುರುತಿಸುತ್ತಾನೆ."

ಆರ್ನಾಲ್ಡ್ ಎಸ್. ರೆಲ್ಮಾನ್, ರ ಪ್ರಕಾರ "ಟೆಕ್ಸ್ಟ್ ಬುಕ್ ಆಫ್ ನಾಚುರಲ್ ಮೆಡಿಸಿನ್ " - ಶೈಕ್ಷಣಿಕ ಸಾಧನವಾಗಿ ತೀರಾ ಅಸರ್ಮಪಕ; ಹಲವಾರು ಸಾಮಾನ್ಯ ಕಾಯಿಲೆಗಳನ್ನು ಗುಣಪಡಿಸುವ ವಿಧಾನಗಳನ್ನು ಇದು ಸೂಚಿಸಿಲ್ಲ, ಪರಿಣಾಮಕಾರಿಯಾದ ವಿಧಾನಗಳ ಬದಲು ಪರಿಣಾಮಕಾರಿಯಲ್ಲದ ಹಲವು ವಿಧಾನಗಳ ಮೇಲೆ ಹೆಚ್ಚು ಒತ್ತುಕೊಡುತ್ತದೆ; ಅದೂ ಅಲ್ಲದೆ ಔಷಧಗಳ ಬದಲು ಗಿಡಮೂಲಿಕೆ ಪರಿಹಾರೋಪಾಯಗಳಿಗೆ ಉತ್ತೇಜನ ನೀಡುತ್ತದೆ. ಅವನು " ಒಬ್ಬ ಸಾಮಾನ್ಯ ಪ್ರಕೃತಿ ಚಿಕಿತ್ಸಕನ ಬಳಿ ಚಿಕಿತ್ಸೆ ಪಡೆಯಲು ರೋಗಿ ಯೋಚಿಸಿದರೆ ಇದರಿಂದಾಗುವ ಉಪಯೋಗಕ್ಕಿಂತ ಅಪಾಯ ಜಾಸ್ತಿ" ಎಂಬ ನಿರ್ಧಾರಕ್ಕೆ ಬರುತ್ತಾನೆ.
ಲಸಿಕೆಗಳು

ತಮ್ಮ ನಂಬಿಕೆಗಳ ಅಧಾರದ ಮೇಲೆ ಪ್ರಕೃತಿಚಿಕಿತ್ಸೆ, ಹೋಮೋಯಿಪತಿ ಮತ್ತು ಚಿರೋಪ್ರಾಕ್ಟಿಕ್ ಪದ್ಧತಿಗಳು ಒಳಗೊಂಡಂತೆ ಅನೇಕ ಪರ್ಯಾಯ ವೈದ್ಯಕೀಯ ಪದ್ಧತಿಗಳು, ಲಸಿಕೆಗಳನ್ನು ಹಾಕುವುದನ್ನು ವಿರೋಧಿಸುತ್ತವೆ. ಈ ಎಲ್ಲಾ ಪದ್ಧತಿಗಳಲ್ಲಿ ಲಸಿಕೆಯನ್ನು ವಿರೋಧಿಸುವ ಆನೇಕರಿದ್ದಾರೆ. ಹೀಗೆ ವಿರೋಧಿಸುವವರಲ್ಲಿ ವೈದ್ಯಕೀಯ ತರಬೇತಿ ಪಡೆಯದ ಪ್ರಕೃತಿಚಿಕಿತ್ಸಕರು ಇದ್ದಾರೆ. ಲಸಿಕೆಗಳ ಬಗ್ಗೆ ನಕಾರಾತ್ಮಕ ಧೋರಣೆಗೆ ಕಾರಣ ಜಟಿಲವಾಗಿದೆ; ಮೇಲಾಗಿ, ಈ ವೃತ್ತಿಗಳನ್ನು ರೂಪಿಸುವ ಮೂಲಭೂತ ತತ್ವಗಳು ಕೂಡ ಒಂದು ರೀತಿಯಲ್ಲಿ ಕಾರಣವಾಗಿದೆ. ಪೂರಕ ಮತ್ತು ಪರ್ಯಾಯ ಚಿಕಿತ್ಸವಿಧಾನವನ್ನು ಹೇಳಿಕೊಡುವ, ಕೆನಡಾದ ದೊಡ್ಡ ಕಾಲಿಜಿನಲ್ಲಿ ನಡೆಸಿದ ಸಮೀಕ್ಷೆಯ ಪ್ರಕಾರ, ಹೊಸದಾಗಿ ಸೇರಿರುವ ವಿದ್ಯಾರ್ಥಿಗಳಿಗಿಂತ ತರುವಾಯದ ವಿದ್ಯಾರ್ಥಿಗಳು ಲಸಿಕೆಗಳನ್ನು ಜಾಸ್ತಿ ವಿರೋಧಿಸುತ್ತಾರೆ.

ಯುನಿವರ್ಸಿಟಿ ಆಫ್ ವಾಷಿಂಗ್ಟನ್ಪರ್ಯಾಯ ಚಿಕಿತ್ಸ ಪದ್ಧತಿಯನ್ನು ಬಳಸಿ ವಿಮೆ ಹಣ ಕೋರಿಕೆ ಸಲ್ಲಿಸದವರಲ್ಲಿ ತಡೆಗಟ್ಟಬಹುದಾದ ರೋಗಗಳಿಗೆ ಲಸಿಕೆಗಳನ್ನು ಹಾಕಿಸಿಕೊಂಡ ಬಗ್ಗೆ ಅಧ್ಯಯನ ನಡೆಸಿತು. ಆಧ್ಯಯನ 1-2 ವರ್ಷ ಮತ್ತು 1-17 ವರ್ಷದೊಳಗಿನ ಎರಡು ಗುಂಪುಗಳನ್ನು ವಿಗಂಡಿಸಿತು. ಎರಡು ಗುಂಪಿನ ಮಕ್ಕಳು ಪ್ರಕೃತಿ ಚಿಕಿತ್ಸಕರ ಬಳಿ ಹೋಗಿದ್ದರೆ ಅವರುಗಳು ಲಸಿಕೆ ಹಾಕಿಸಿಕೊಳ್ಳುವ ಸಂದರ್ಭಗಳು ತೀರಾ ಕಡಿಮೆಯಿದ್ದವು. ಈ ಆಧ್ಯಯನ ಪ್ರಕೃತಿ ಚಿಕಿತ್ಸಕರ ಬಳಿ ಹೋದ ಜನರಲ್ಲಿ ಲಸಿಕೆ ಪಡೆಯುವ ಪ್ರಮಾಣ ಕಡಿಮೆ ಎಂಬ ಅಂಶ ಗಮನಿಸಿ, ಇವೆರಡಕ್ಕೂ ಸಂಬಂಧವಿದೆ, ಎಂಬ ಮಹತ್ವಪೂರ್ಣ ಅಂಶವನ್ನು ಕಂಡುಕೊಳ್ಳಲಾಯಿತು.
ಇವನ್ನೂ ನೋಡಿ

* ಆರ್ನಾಲ್ಡ್ ಎಹ್ರೆಟ್
* ಅತ್ಯಗತ್ಯ ಪೌಷ್ಟಿಕಾಂಶ
* ಸಾಕ್ಷಿ-ಅಧಾರಿತ ವೈದ್ಯಶಾಸ್ತ್ರ
* ಸ್ವಚ್ಛ ಆರೋಗ್ಯಕ್ಕಾಗಿ ಚಳುವಳಿ
* ಗಿಡಮೂಲಿಕಾಶಾಸ್ತ್ರ

* ಜಲವೈದ್ಯ
* ಔಷಧೀಯ ಅಣಬೆ
* ಮೇಘವಿಟಾಮಿನ್ ಚಿಕಿತ್ಸೆ
* ರೂಪಾಂತರದ ತಂತ್ರ
* ಮಲ್ಟಿವಿಟಮಿನ್

* ಆರ್ಥೋಮಾಲಿಕುಲಾರ್ ಮೆಡಿಸಿನ್
* ಒಸ್ಟಿಯೋಪತಿ ಮತ್ತು ಒಸ್ಟಿಯೋಪತಿಕ್ ಔಷಧ
* ಫೈಟೊನ್ಯೂಟ್ರಿಯಂಟ್ಸ್
ಆಕರಗಳು
ಬಾಹ್ಯ ಕೊಂಡಿಗಳು

* ಅಮೇರಿಕನ್ ನೇಚರೊಪತಿಕ್ ಮೆಡಿಕಲ್ ಅಸೋಸಿಯೇಷನ್
* ಅಮೇರಿಕನ್ ಅಸೋಸಿಯೇಷನ್ ಆಫ್ ನೇಚರೋಪತಿಕ್ ಫಿಸಿಶಿಯನ್ಸ್
*
* ಪ್ರೊಫೈಲ್ ಆಫ್ ಪ್ರೊಫೆಷನ್: ನೇಚರೊಪತಿಕ್ ಪ್ರಾಕ್ಟಿಸ್ ಪಿಡಿಎಫ್ (312 Kb) UCSF ಸೆಂಟರ್ ಫಾರ್ ದಿ ಹೆಲ್ತ್ ಪ್ರೊಫೆಶೆನ್ಸ್ ನಲ್ಲಿ
* ಕೌನ್ಸಿಲ್ ಆನ್ ನೇಚರೊಪತಿಕ್ ಮೆಡಿಕಲ್ ಎಜುಕೇಷನ್
* ಕೆನೆಡಿಯನ್ ಅಸೋಸಿಯೇಷನ್ ಆಫ್ ನೇಚರೊಪತಿಕ್ ಫಿಸಿಶಿಯನ್ಸ್


ವರ್ಗ:ಪರ್ಯಾಯ ವೈದ್ಯಕೀಯ ಪದ್ಧತಿಗಳು
ವರ್ಗ:ಪ್ರಕೃತಿಚಿಕಿತ್ಸಾ ವೈದ್ಯಶಾಸ್ತ್ರ
ವರ್ಗ:ಸರಳ ಬದುಕು
ವರ್ಗ:ಜೀವತತ್ವವಾದ
ವರ್ಗ:ಪೂರ್ಣ ವೈದ್ಯಕೀಯ ಪದ್ಧತಿ
ವರ್ಗ:ಆರೋಗ್ಯ